Home icon Бош саҳифа»Адабиётшунослик»Шеър санъати»Йўлдош Солижонов. Руҳиятни ёритган шеърият\nЖуда яхши эслайман: 1961 йилда Эркин Воҳидовнинг мўъжазгина “Тонг нафаси” деб аталган шеърлар тўплами босилиб чиқди ва тез орада қўлма-қўл бўлиб кетди. Айниқса, биз каби ёшлар (ўшанда 1-курс талабаси эдим) бу китобчадаги барча шеърларни ёдлаб олиб, давраларда, тўй-маъракаларда, қизлар билан учрашувларимизда “ўзимизники” қилиб ўқиб юрардик. Албатта, баъзан дакки ҳам эшитардик, негаки, ўша пайтда Эркин Воҳидовни ўқимаган одам йўқ эди-да! Лекин биз бу танбеҳлардан ранжимасдик, сабаби Эркин Воҳидов деган шоир ўзимизнинг Олтиариқдан, демак, биз битта одаммиз деган юпанч бизга далда берган. Ҳа, Эркин ака биринчи шеърлар китоби биланоқ ўзимизники бўлиб қолган, унинг шеърлари бизнинг кўнглимизга кўчиб кирган, ҳечам чиқиб кетгиси келмасди ва ҳозиргача ҳам бемалол яшаяпти. Энди айтинг-чи, шоир учун бундан ортиқроқ бахт, бундан буюкроқ тахт борми?!\nМаълумки, Эркин Воҳидов тенгдош бўлган авлод адабиётга ўтган асрнинг 60-йилларида кириб келди ва ўзбек шеъриятини ҳам шаклан, ҳам мазмунан тубдан янгилади. Айнан шу йилларда қўлига қалам олган шоиру ёзувчилар юраги озодлик, эрк туйғуси билан тўлиб-тошган эди. Ҳурриятга, эркка интилган бу ижод аҳли ўз асарлари руҳига, энг аввало, миллатнинг қадр-қимматини улуғлашни, миллий ифтихор туйғусини сингдиришни истади ва бунга дадил киришди. Натижада, бу авлоднинг илк шеърлариёқ ўша пайтдаги жамиятда чуқур томир отган ёлғонга, сохталикка, баландпарвозликка қарши исён сифатида жаранглади. Аммо бу исённи очиқ-ошкора баён этиш мумкин эмасди. Чунки яккаҳокимликни бой бериб қўйишни истамаган коммунистик мафкура заҳарли тишларини қайраб турарди. Хайриятки, шеъриятда фикрни рамзий тимсоллар орқали ифодалаш, тиконни гулга ўраб “тортиқ” қилишнинг турли усуллари ва воситалари бор. 60-йиллар ижодкорлари ана шу усул ва воситалардан унумли фойдаланиб, одамлар юрагига кириб бордилар. “Менинг ҳам ўша йилларга мансуб шеърларимнинг ҳар учтадан биттасида жамиятдаги ёлғону алдовларга қарши исён туйғуси бор” дейди бу ҳақда Э.Воҳидов (“Бу обод кунларга етдик соғ-омон…” Суҳбат. “Тафаккур” ж., № 3, 2011).\nОдамларга бермоқдир ишим, деган принципига қатъий амал қилиб яшади ва ижод қилди. Бунинг натижаси ўлароқ, у чинакам халқ шоири сифатида тан олинди. Шоир бутун ижоди мобайнида ўзини “эркалаб бағрига босган, меҳнаткаш, бағри кенг, орзуларидай улуғ халқи”нинг беқиёс фазилатларини, дардини куйлаб келмоқда. Шунинг учун ҳам шоиримиз асарларида халқона руҳ, соддалик мудом устувор бўлиб келаётир.\nДадил айтиш мумкинки, Эркин Воҳидовнинг нафақат ҳар бир шеъри, балки ундаги ҳар бир сатри ҳам “тўлқин урган сирлар тўла уммон”дир. Чунки чин маьнодаги “шоир ўз халқининг юрак парчаси” ҳисобланади. Бундай юракда, шубҳасиз, исён туғилади. Исёнга дош бермоқ эса осонмас, бинобарин, исён бедор қалб инқилобидир. Бундай қалб халқ дарди билангина нафас олади. Шу боисдан шоир “мен”и халқнинг тили ва дили, жигарбанди, фарзанди сифатида намоён бўлади. У яхшими, ёмонми, 30 миллионлик халқини ўз қалбига жо қилган, унинг ташвиши ва қувончи билан нафас олаётган тирик жондир. Ана шу халқининг дарди, сўзини ифода этмоқлик ижодкор ўзлигининг туб моҳиятини ташкил этади. Шоир томонидан мана бу мисралар бежиз ёзилмаган:\nЭркин Воҳидовнинг ҳар бир шеърида даврнинг ёрқин манзараси, халқнинг ўлмас психологияси, миллатнинг монументал қиёфаси тўла акс этади. Шоир шеърларида илгари сураётган ғояни ўқувчига мажбур қилиб тушунтирмайди, сатрлар зиммасига оғир юк ортмайди. Иложи борича, оддийгина сўзлар ва лирик қаҳрамоннинг хатти-ҳаракати орқали енгилгина тақдим этади. Қуйидаги “Ҳожи ота Марғилоний сўзи”га қулоқ тутинг-а:\nИлхақликдан зўр дунёда ҳеч дард йўқ.\n80-йиллар охирларида Эркин Воҳидов ижодига азалдан йўлдош бўлиб келган ҳажвиёт ҳам бутун бўй-басти билан намоён бўлди. Ижодининг дастлабки йилларидаги ҳазилга мойиллик бора-бора таги зил ғояларни илгари сурувчи жиддий кулгига асос яратди. Эътибор берилса, бу туйғу шоирнинг “Дўстларимни ҳайрон қолдирар…”, “Тинглайман кўп ўзбек сўзларин…”, “Шеър ҳақида шеър” сингари илк ҳазилларида беғараз, самимий кулгу тарзида кўнгилга енгиллик бағишлаган эди. 70-80-йилларга келиб бу йўналиш бироз жиддийлашди, кулгуда заҳар моддаси қуюқлашди, муносабат билдирилаётган иллатни инкор этиш очиқ ва кескин тус олди. Бу жиҳатдан шоирнинг “Кулгу мушоиралари”дан иборат ғазаллари, “Донишқишлоқ латифалари”, “Канада туркуми”даги асарлари характерлидир. Масалан, “Кулгу мушоиралари”ни мутолаа қилган ўқувчи танқид қилинаётган қусурларни қатъий инкор этган ҳолда шоирнинг беғараз кулгусидан яйраса, “Донишқишлоқ латифалари”ни ўқиб, дастлаб Матмусанинг девоналарча қилган қилиқларидан қаҳ-қаҳ уриб кулади. Кейин эса бирдан чуқур ўйга толади. Чунки шоир Матмуса тушган вазиятнинг туб моҳиятини англамай кулаётган биздек нодонларга нимтабассум билан:\nТандир кийган бўлмайлик, деб танбеҳ беради. Чиндан ҳам Матмуса ким? У, аслида, ўз даврида коммунистик мафкура тандирини кийиб олиб, кўзлаган манзил-макони, мақсад-муддаоси номаълум бўлган ўзимиз эмасми?\nЭркин Воҳидов ижодининг аввалги босқичларида учрамаган мурожаат усули “Оғриқли саволлар”, “Давлат иши”, “Шаҳарми бу, қишлоқми бу…”, “Сен менга тегма”, “Биздан кейин ҳеч бир авлод қайта қурмасин” сингари шеърларида аниқ кўзга ташланади. Уларда шоир-лирик қаҳрамони ўқувчига тўғридан тўғри мурожаат қилади, унга оғриқли саволлар бериб, мантиқли жавоблар кутади. Аммо дилини қониқтирадиган жавоб ололмай фарёд чекади. Бинобарин, Э.Воҳидовнинг бу шеърлари инсон қалбига бевосита йўналтирилган, инсон шаъни учун курашадиган, инсон шахсига нисбатан меҳр билан суғорилган шеърият эканлигини исботлайди.\nКечир, хизматингни қилолмай ўтдим… деб ёзган эди. Бугун шоирнинг улкан адабий меросидан баҳраманд бўлиш асносида тўла ҳуқуқ билан айтишимиз мумкинки, Эркин Воҳидов халқига хизмат қила олгани учун ҳақли равишда “Ўзбекистон халқ шоири” унвонини олди. “Лиммо-лим фидойилик жомини” ичгани ва бу йўлда намуна кўрсатгани учун муҳтарам Президентимиз ўз қўллари билан кўксига “Олтин юлдуз”ни қадаб “Ўзбекистон қаҳрамони” деб эълон қилдилар. Халқимиз ва Ватанимиз олдидаги буюк хизматлари муносиб тақдирланиб келмоқда.\nҲозир Эркин Воҳидов ижоди айнан ширага тўлган пайти. Бу фикримизни шоирнинг кейинги пайтда эълон қилган шеърлари, публицистик мақолалари, суҳбатлари тўла исботлаб турибди. Она халқига, Ватанига чинакам меҳр қўймаган ижодкор ҳар қанча истеъдодга эга бўлмасин бундай мавқега эриша олмайди. Меҳр-муҳаббати кучли, садоқати беқиёс бўлганлиги туфайли Эркин Воҳидов халқимизнинг чиндан ҳам ниҳоятда суюкли шоири бўлиб қолди. Шоир ўзбек шеъриятига янгича фикр, янги шакллар, янги образ, янгича оҳанг, янгича усул ва воситалар олиб кирди ва унинг тамоман янгиланишига муносиб ҳисса қўшди. Шоир шеърлари кўнгилларга ором, руҳимизга кўтаринкилик, вужудимизга мадад бағишлайди. Демак, шундай шоирни севмаслик, асарларини чин дилдан суйиб мутолаа қилмаслик мумкин эмас!


Тан олинмаган давлатлар ўртасида жаҳон чемпиони маълум бўлди - Спорт UZ - Скачать музыку бесплатно новинки музыки 2016-2017\nТан олинмаган давлатлар ўртасида жаҳон чемпиони маълум бўлди\nАбхазияда мустақиллиги тан олинмаган давлатлар ўртасида футбол бўйича жаҳон чемпионати ўтказилди. Мусобақанинг финалида майдон эгалари ва Панжоб (Ҳиндистон ва Покистон ўртасидаги тарихий вилоят) терма жамоаси куч синашишди. Ўйиннинг асосий вақти дуранг натижа билан якунланди – 1:1. Пенальтилар сериясида эса абхазиялик футболчиларнинг қўли баланд келди (6:5) ва улар жаҳон чемпиони бўлишди. Бронза медал Шимолий Кипр терма жамоасига насиб қилди. Улар Падания терма жамоасини 2:0 ҳисобида мағлуб этишди. Бу чемпионат Мустақил футбол ассоциациялар конфедерацияси (ConIFA) ва тан олинмаган давлат ва миллатлар, ҳудудлар ҳамкорлигида ўтказилди. - деб хабар бермоқда Stadion.uz нашри.


Huawei P20 Lite смартфони тавсифи: флагманларга муносиб рақиб - Terabayt.Uz\nЎтган йилнинг ёзида Huawei P20 Pro смартфони фойдаланувчиларнинг қизғин муҳокамалари, эътирофларига сазовор бўлди. Бироқ айнан у тақдим этилган вақтда яна бир смартфон — Huawei P20 Lite тақдимоти ҳам ўтказилган эди. Айтиш жоизки, бу модел ўзининг қизиқарли техник жиҳатлари ўрта даражадан юқори экани ва камтарона нархи билан эътибор қозона олди.\nМодель: Huawei P20 Lite (ANE-LX1)\nПлатформа: Android 8.0, EMUI 8\nПроцессор: SoC HiSilicon Kirin 659, 8 ядер Cortex-A53 ([email protected],36 ГГц + [email protected],7 ГГц)\nГрафик чип: GPU Mali-T830 (MP2)\nТезкор хотира (RAM): 3/4 ГБ\nSIM-карта: 2 дона (Nano-SIM)\nДисплей: IPS 5,84″, 2280×1080, 432 ppi\nИнтерфейслар: LTE, Wi-Fi, Bluetooth, NFC, GPS, A-GPS, Глонасс, BeiDou\nДатчиклар: ташқи ёруғлик датчиги, компас/магнитометр, гироскоп, оралиқ-масофа датчиги, бармоқ изи сенсори ва қадамлар датчиги\nОрқа камера: 16 + 2 Мп, f/2,2, автофокус, фокус масофаси – 26 мм, видео 1080p\nСелфи-камера: 16 MP, f/2.0, фокус масофаси 27 мм, автофокус йўқ\nАккумулятор: Li-Pol 3000 мАс\nРанг: қора, кўк\nЎлчамлари: 149×71×7,4 мм\nСмартфон катта «акаси» Huawei P20 моделига қарийб ўхшаш жозибадор дизайнли шиша корпусга эга бўлди.\nОрқа шиша ойнасифат қатламга эга бўлиб, унда ўз аксингизни кўришингиз мумкин. Ташқи томондан ҳеч қандай эътирозлар уйғотмаслиги аниқ: ускуна унчалик катта эмас, ўз нархига нисбатан қимматроқ кўринади ҳам.\nЁн томонлари шиша эмас, улар жилосиз металдан тайёрланган, бир оз дағалроқ ва бармоқлардан сирғалиб кетмайди. Уни ҳимоя жилдисиз ҳам олиб юриш мумкин.\nАсосий камералар модули орқа чап томонга жойлаштирилган, улар остидаги чақноқ етарлича ёруғлик тарата олади. Бармоқ изи сканери марказда, у бир оз ботиқроқ ва пайпаслаб топишга осон. Сканернинг ишлашига эътирозлар йўқ, смартфон эгаси пухталик билан аниқлайди.\nОлд панел тўлиқ ҳимоя шишаси билан қопланган. Қўшимчасига, ҳар икки томон ҳам олиофоб қопламага эга бўлиб, бармоқ изи ва доғлар қолдирмайди. Экраннинг юқорисида селфи учун камера, карнайча, ўтказиб юборилган хабар ёки қўнғироқлар индикатори ҳамда оралиқ-масофа ва ёруғлик датчиклари учун «қошча» қолдирилган бўлиб, унинг икки ёнида тармоқлар, қувват ва бошқа кўрсаткичлар учун етарлича жой топилади.\nЭкраннинг қуйи қисмидаги бўш жойни эса Huawei логотипи эгаллаган. Айтиш жоизки, экран тепаси ва пастидаги бўш жойлар ҳажми турлича. Ушбу кўриниш билан ускуна Apple iPhone X ёки ASUS Zenfone 5 смартфонларига ўхшаш.\nЁн томондаги тугмачалар бир-бирига яқин жойлаштирилган. Тугмачалар етарлича йирик, енгил босилади ва аниқ ишлайди, бу борада ҳеч қандай эътирозларга ўрин йўқ.\nСим-карталар учун бўлмача – гибрид, бу ерга хотира картасини жойлаштириш учун Nano-SIM форматидаги икки SIM-картадан биридан воз кечиш керак бўлади.\nУстки қисми шовқинни камайтириш тизими фаолияти учун мўлжалланган иккинчи микрофон тирқишчасини ҳисобга олмаганда бўш.\nПастки қисмда эса USB Type-C ва қулоқчинлар учун 3,5 миллиметрли аудио чиқиш туйнуги мавжуд. Улар қаторидан карнай панжараси ва асосий микрофон учун туйнукча ҳам ўрин олган.\nHuawei P20 Lite қора ва кўк ранглардан ишлаб чиқарилади. Смартфон чанг ва намликдан ҳимоя технологиясига эга эмас.\nP20 смартфони қўлда ёқимли таассурот қолдиради, унинг ён томонлари ғадир-будурроқ металдан тайёрланган. Умуман олганда, Huawei муҳандислари қурилманинг ташқи кўринишини қимматроқ моделларга ўхшатишга ҳаракат қилишган бунинг уддасидан чиқишган – смартфон корпуси сифатли, қўлга яхши жойлашади ва ундан фойдаланиш ёқимли.\nСмартфон ҳажми унчалик катта эмас - 148x71х7.4 мм. Шу боис P20 Lite смартфони қўлга яхши жойлашади, у ҳатто нам қўлдан ҳам сирпаниб тушиб кетмайди.\nP20 Lite смартфони 2.5D-шишали IPS дисплей билан таъминланган. Экран конструкцияси P20 Pro ва P20 моделлари каби: тепа қисми бир оз туртиб чиққан, чап ва ўнг қирралари доирасимон қайрилган. Huawei P20 Lite дисплейи диагонали 5,84 дюймни ташкил этади, FullHD+ (2280х1080 пиксел) сиғимли, ҳар бир дюймда 432 пиксел жойлаштирилган, томонлар мутаносиблиги – 19:9. Дисплей матрицаси LTPS TFT технологияси бўйича тайёрланган бўлиб, мазкур технология экранларнинг юқори самарадорлик ва кам энергия сарфлашига хизмат қилади.\nЭкраннинг ёруғлик даражаси 420 кд/м2. Бу ўз нарх тоифасига кўра жуда яхши кўрсаткич ҳисобланади. Ташқи ёруғлик датчиги маълумотлари асосида ишловчи экран ёруғлигини автомат созлаш функциясидан фойдаланиш мумкин. Мултитач тести натижалари бир вақтнинг ўзида ўнта бармоқни «ўқиши»ни кўрсатди.\nHuawei P20 Lite смартфони экрани бир оз ёрқинроқ. Ташқи шиша ва суюқ кристалли матрица ўртасида ҳаволи бўшлиқ йўқ (экран тури OGS — One Glass Solution). Бундай турдаги экранлар ёруғ жойлар, масалан қуёш нури остида яхшироқ кўрсатади, бироқ ташқи шишага шикаст етган тақдирда уни таъмирлаш нисбатан қимматга тушади. Чунки дисплейни тўлиқ алмаштиришга тўғри келади.\nHuawei P20 Lite смартфони 3000 мАс ҳажмга эга литий-полимерли ички батарея билан таъминланган. Бу кўрсаткич ҳозирги кундаги кўпгина мобил ускуналар учун хос. Тўлиқ қувватлантирилган смартфон ўртача 17-20 соат «яшайди». Экран ёқилган ҳолатда 3G/4G тармоғидан фаол фойдаланганда 4 соатга вақт «бардош бера олади». Интернетга Wi-Fi орқали кирилганида эса, узлуксиз 5 соат хизмат қилади.\nСмартфонга компания ўрнатган иловада видео кўрилганда (1080p) 7 соат, ўйинлар ўйналганда 5 соат (Marvell – «Чемпионлар жанги»), YouTube орқали 1080p сиғимли видеороликлар кўрилганда эса аккумулятор 6 соатдан сўнг ўчади.\nHuawei компаниясининг маълум қилишича, P20 Lite тезкор қувватлаш технологияси билан таъминланган. 30 дақиқада 30 фоиз қувват олса, 100 фоиз учун эса 1 соату 40 дақиқа сарфланади.\nHuawei компаниясининг мазкур маҳсулоти nano форматидаги иккита сим-карта билан ишлайди. Ҳар иккиси ҳам 4G технологиясини «танийди». Сим-карталар бўлмачаси комбинациялашган – ё иккита сим-картадан фойдаланиш керак ёки бирининг ўрнига microSD хотира картаси қўйилиши керак бўлади.\nҚайд этиш жоизки, P20 Lite частоталар агрегацияси технологиясига эга бўлиб, созламалар менюсида уни ёқиш ёки ўчириш мумкин. Бу технология асосан Huawei ва Samsung смартфонларида қўлланилган ва частота диапазонларини бирлаштириш йўли билан 4G алоқаси сифатини оширишга хизмат қилади. Унинг яна бир қулайлиги шундаки, яқин-атрофда 4G тармоғи бўлмаганда автомат равишда 3G`га ўтилади.\nСмартфонда алоқасиз тўловларни амалга оширувчи NFC чипи ҳам мавжуд.\nШунингдек, 2.5/5 ГГц диапазонда ишловчи Wi-Fi, сониясига 353 Кбит маълумот узата олувчи aptX протоколли ҳамда 576 Кбит/с ли aptX HD протоколли Bluetooth 4.0 ўрнатилган.\nНавигация масаласига келсак, Huawei P20 Lite смартфонига GPS/ГЛОНАС/BeiDuo ўрнатилган. Сезувчанлик даражаси ўртача – бир вақтда 16 та сунъий йўлдош сигналларини тута олади. Жойлашган ерни аниқлаш даражаси эса ўртачадан юқорироқ – 4 метргача аниқликда. Сигналларни барқарор ушлаб туради.\nСмартфон танлашда улардаги камера сифати муҳим аҳамият касб этганлиги учун ишлаб чиқарувчилар расмга ва видеога олиш соҳасида янги ва янги технологиялар ишлаб чиқаришга эътибор қаратмоқда.\nP20 Pro модели уч камерали биринчи ноёб ускуна ҳисобланади. P20 да эса фақат иккита камера қолдиришган. Lite талқинида ҳам улар иккита, лекин нисбатан содда ва оптик барқарорлаштирувчига эга эмас.\nАсосий модуллар иккита – 16 МП (f/2.2, пиксел ўлчами 1.12 мкм) ва 2 МП. Қўшимча модул учун маълумот унчалик муҳим эмас, чунки у ёнларни ҳосил қилиш ролини бажаради. Эслатиб ўтиш керакки, ускунанинг аввалги талқинларида иккинчи асосий камера оқ-қора бўлиб, динамик диапазонни орттиради.\nСизни шубҳасиз ажаблантирадигани шуки, кундузи нормал ёруғлик шароитида P20 Lite P20 Pro ва P20 га нисбатан яхши расмга олади.\nТабиийки, динамик диапазон ва расмларнинг тиниқлиги жиҳатидан флагман ускуналар олдинда. Рангларни узатиш ҳар хил - ҳар доим ҳам P20 Lite фойдасига эмас.\nОлд камера оддий (8 МП, диафрагма f/2.0), сифати ўртача, лекин нархига нисбатан ижтимоий тармоқлар учун анчагина яхши селфи (автопортрет) олишга хизмат қилади.\nУскуна 30 к/с (АВC, 17 Мбит/с) максимал сиғимдаги FullHD видеога олади. Овоз стерео (ААC, 192 Кбит/с, 48 кГс). Ўхшаш ускуналар билан солиштирилганда видео сифати ортда қолади (деталлар, фокус тезлиги ўртача).\nСелфи видеоларини ҳам FullHD ҳолатида сақланади.\nУскуна интерфейси Huawei компанияси ускуналари билан бутунлай ўхшаш: юқорида – чақноқ, диафрагма билан ишлаш, портрет режими, «жонли» суратлар, камерани ўзгартириш. Чапдан ўнгга свайп қилганда – қўшимча режимлар: профессионал фото ва видео, АР-тўлдирилган реаллик (P20 Pro`да бу хусусият йўқ), HDR, тунги тасвир, панорама, секинлаштириш (640х480 пиксел, 60 к/с га секинлаштириш) ва бошқа унчалик катта аҳамиятга эга бўлмаган фильтрлар.\nПрофессионал фото режимида қуйидаги параметрларни танлаш мумкин: ISO (50-3200), тўхтатиб туриш (8 – 1/4000 сония), фокус, экспозиция. Профессионал видео режимида эса: қотириш, экспозиция, фокуслаш, оқ ранг мувозанати имкониятлари бор.\nХотира, чипсет ва ишлаш самарадорлиги\nHuawei майдалашиб ўтирмади ва P20 Lite`га 4 ГБ (LPDDR3 933 МГц) тезкор хотира жойлаштирди. Унинг тезлиги қарийб 5000 МБ/с – юқори тезлик! Одатда бу каби қурилмалар тезлиги 3500 – 4500 атрофида бўлади. Ички доимий хотира ҳажми ҳам ёмон эмас – 63 ГБ. Ўқиш тезлиги 174 МБ/с, ёзиш тезлиги 112 МБ/с. Мазкур қурилма яхшигина ўқийди, аммо ўртача ёзади. Смартфон 256 ГБ гача ҳажмли microSD хотира картасини қўллаб-қувватлайди.\nПроцессор сифатида Huawei ўзининг Kirin 659 чипсетини танлади. У анча олдин – 2016 йилда ишлаб чиқарилган. Саккиз ядроли процессор турли частотали иккита ARM Cortex-A53 кластеридан таркиб топган. График тезлаткич сифатида ARM Mali-T830 MP3 танланган. Honor 7X, Honor 9 lite, Nova 2/2 Plus/2i ва P Smart смартфонларида ҳам худди шу график тезлаткич қўлланилган.\nСмартфон Android 8.0 (Oreo) операцион тизим талқинига асосланган MIUI 8.0 глобал прошивкага эга.\nHuawei P20 Lite ўзининг имкониятлари билан рақобатчиларидан ҳеч ҳам ортда қолмайдиган ускуна. Қисқача айтганда эса, кейинги йиллардан ҳам арзон нархи ва юқори сифати билан бестселлер бўла олади.\nКамчиликлари: Катта ҳажмли ўйинларни ўйнашда процессорнинг ишлаш самарадорлиги бир оз паст.\nҚолган барча кўрсаткичлар мақтовга арзигулик:\nқолдирилган хабарлар индикатори\nёрқин ва тиниқ экран\nNFC (тўлов жараёнлари учун айни муддао)\nишлаш вақтининг узунлиги\nType-C чиқиш туйнуги\nюқори сифатли камералар\nикки диапазонли Wi-Fi\naptX ва aptX HD протоколли Bluetooth\nTerashop.uz 2 050 000 сўм Сотиб олиш\n#NFC #USB Type-C #Android 8.0 Oreo #Huawei P20 Lite #Huawei #Huawei Kirin OS


Туман ҳақида » Учкудуқ туман ҳокимлиги расмий веб-сайти\nБош саҳифа / Туман ҳақида\n5-07-2019, 16:26, admin\nУ ёки бу сабабларга кўра Қизилқумдагиқудуқлар ва уларнинг жойлашуви ҳақидаги маълумотлар манбаларда учрамайди. Аммо, Бохантау қояларига чизилган ҳайвонлар, туялар ҳамда одам – қуш сурати бу атрофда инсонлар минглаб йиллар муқаддам истиқомат қилганидан далолат.\nУчқудуқ туманидаги корхона, ташкилот ва муассасаларда мавжуд бўлган бўш иш ўринлари тўғрисида маълумот\n21-11-2018, 12:02, admin\n4-06-2018, 16:26, admin\nЭски номи Айтимбулоқ бўлган бу маскандақосбармақ балхи уруғидан бўлган Айтим исмли киши қариндош-уруғларию, фарзандлари билан яшаган экан. Улар асосан чорвачилик билан шуғулланишган. Болалиги Айтимда ўтган қарияларнинг айтишича, авваллари бу ерлар ниҳоятда чиройли бўлиб, булоқдан сизиб чиқаётган сув мўл-кўл бўлган экан. Бу ерда яшаган аҳоли чорвачиликдан ташқари қовун-тарвуз ҳам етиштирган эканлар.\n4-06-2018, 16:17, admin\nМаълумки, бундан2,5 минг йил илгари Шарқ билан Ғарбни боғлаган савдо йўлига асос солинган. Илмий манбаларда у «Буюк Ипак йўли» деб юритилади. Бу савдо йўли қадимги Хитойнинг Даньхуан шаҳридан асосий: жанубий ҳамда шимолий қисмларга ажралган. Унинг шимолий қисми Ўрта Осиё ҳудудидан ўтган. (Манбалардан олинди.)\nЖумладан, Иккинчи жаҳон уруши қатнашчилари ва ногиронларига 5000000 сўм миқдорида бирйўла пул мукофоти тантаналиравишда топширилиб, уларнинг ҳар бирига Президентимиз номидан олтин суви югуртирилган соат совғага берилмоқда.\nШунингдек, Иккинчи жаҳон уруши фахрийларинингистакларига биноан, Ялта ва Кисловодск шаҳарларидаги «Ўзбекистон» ҳамда республикамиз ҳудудидаги санаторийларга бир нафар кузатувчиси биланбирга бепул юбориш ташкил этилиб, зарур авиа ва темир йўл чипталари олиб берилмоқда.\n5-05-2018, 20:39, admin\nАйтимбулоқнинг суви ҳозир ҳам Қошқар ота зиёратгоҳидан кам миқдорда бўлсада сузиб чиқяпти.


Новости Узбекистана > Версия для печати > Ўзбекистон мустақиллигини мустаҳкамлашга катта ҳисса қўшган алломалардан бири\nГлавная > Менинг Ўзбекистоним > Ўзбекистон мустақиллигини мустаҳкамлашга катта ҳисса қўшган алломалардан бири\n( академик С.Н.Усмонов 90 йиллигига)\nЎзбекистон илмий жамоатчилиги шу кунларда Ўзбекистон мустақиллигини мустаҳкамлашга, унинг иқтисодий салоҳиятининг ўсишига катта ҳисса қўшган атоқли олим, давлат ва жамоат арбоби Саидмаҳмуд Нўъмонович Усмонов таваллуд топганининг 90 йиллигини нишонламоқда...\nУ кишини ўйлар эканман, қандай танишганимни эслайман. Бу воқеа 1956 йилда юз берган эди. Отам – Абдулҳақ Тоиров у пайтда, ҳозирги Адлия вазирлиги жойлашган бинодаги Тошкент олий партия мактабида таҳсил олар эди. Отамиз билан партия мактаби йўлагида кетар эканмиз, у киши бир ёш йигит билан катта ҳурмат кўрсатиб саломлашдилар ва кейин ҳавас билан менга : “Қара. У биз – партия мактаби тингловчиларига нисбатан анча ёш. Аллақачон фан номзоди бўлибди. Бу бизнинг ўқитувчимиз Саидмаҳмуд Усмонов бўлади. У ҳаммасига тинмай тиришиб, аъло ўқиб эришган. Яхши ўқиш керак”, - дедилар. Йиллар ўтиб, биз С.Н.Усмонов билан турли шароитларда учрашиб турдик, Тошкент вилояти биринчи ҳокими бўлган С.Сайдалиев, “Ўзплодовошчвинпром” раиси Б.Носиров, академик М.Аҳмаджонов, иқтисод фанлари доктори А.Мўминов, иқтисод фанлари номзоди Д.Зокирхўжаев ва бошқалар иштирокидаги мулоқотларда бўлдик.\nҲақиқатда алломанинг ҳаёт йўли ибратлидир.\nАкадемик Саидмаҳмуд Нўъмонович Усмонов қишлоқ хўжалик иқтисодиёти соҳасида таниқли иқтисодчи олимдир. Олим 1980 йилда иқтисодиёт фанлари доктори, 1981 йилда профессор бўлган,1988 йилда эса Қишлоқ хўжалик академияси академиги этиб сайланган. У қишлоқ хўжалик иқтисодиётини ривожлантириш назарий ва амалий долзарб масалалари тадқиқ этилган қатор илмий асарлар муаллифидир.\nУсмонов Саидмаҳмуд Нўъмонович 1929 йилда таваллуд топган. Қишлоқ хўжалик олийгоҳини тамомлагандан сўнг, меҳнат фаолиятини 1951 йилда бизнинг Қибрай туманидаги Пахтачилик илмий-тадқиқот институти иқтисодиёт техник бўлимида бошлаган. 1954 йилда, аспирантурани тугатгандан кейин кичик илмий ходим бўлиб ишлаган. 1954-1956 йилларда Пахтачилик илмий-тадқиқот институти иқтисодиёт бўлими катта илмий ходими сифатида фаолият кўрсатган.1956 йилда С.Усмонов номзодлик диссертациясини ёқлайди ва Тошкент олий партия мактаби иқтисодиёт кафедраси катта ўқитувчиси бўлиб иш бошлайди.\n1958 йилдан эътиборан, С.Усмоновни республика миқёсида раҳбар лавозимларга тавсия эта бошлашади... 1961 йилда у Сурхондарё вилоят ижроия қўмитаси раиси этиб сайланади. С.Усмоновнинг катта ташкилотчилик қобилиятлари ва чуқур иқтисодий билимларга эгалигини ҳисобга олиб, уни 1962 йил июлида Куба давлати ҳукумати қошидаги бош маслаҳатчи ташкилотчилар гуруҳи раҳбарининг ўринбосари этиб тайинлашади. 1963-1964 йилларда С.Усмонов республика қишлоқ хўжалиги вазирининг биринчи ўринбосари вазифасида фаолият кўрсатади. 1964-1973 йилларда – 9 йил давомида, у катта маҳорат билан Самарқанд вилоятига раҳбарлик қилади.\n1973-1976 йилларда С.Усмонов Қишлоқ хўжалик иқтисодиёти Ўрта Осиё илмий-тадқиқот институти директори ўринбосари, 1976 йилдан бошлаб эса ушбу институт директори бўлиб ишлайди. Институтга раҳбарлик қилар экан, С.Усмонов Ўрта Осиё минтақасида илмий тадқиқотларни ташкил этиш, уларни мувофиқлаштириш масалаларига катта эътибор берди. Унинг раҳбарлигидаги институт Марказий Осиёда катта обрўга эга илмий марказга айланди. С.Усмонов 10 йил давомида номзодлик ва докторлик диссетацияларини ҳимоялаш бўйича ихтисослаштирилган Кенгашга раислик қилди. 1991-1997 йилларда Ўзбекистон қишлоқ хўжалиги академияси вице-президенти, кейин президенти бўлиб фаолият кўрсатди, 1997-2000 йилларда Ўзбекистон бозор ислоҳотлари илмий-тадқиқот институти консультанти вазифасини бажарди, Ўзбекистон иқтисодчилари уюшмасига президентлик қилди. С.Усмонов 200 тадан ортиқ илмий асарлар, шу жумладан 7 та монография ва дарсликлар муаллифидир. Шахсан у кишининг раҳбарлигида 8 та докторлик ва 30 та иқтисодиёт фанлари номзоди учун диссертациялар тайёрланиб муваффақият билан ёқланди.\nС.Усмоновнинг илмий изланишлари меҳнат ва ишлаб чиқаришни ташкил этиш илғор шаклларини тадбиқ этиш асосида хўжалик юритиш иқтисодий механизмларини такомиллаштириш, қишлоқда фермерлик ва тадбиркорликни ривожлантириш масалаларига бағишланган. Олим томонидан агросаноат мажмуаси корхоналари бозор иқтисодиётига ўтиш назарияси ва механизмлари ишлаб чиқилган ва ҳаётга тадбиқ этилган. С.Усмонов Ўзбекистон қишлоқ хўжалигида ривожланаётган йўналиш – қишлоқ хўжалик маҳсулотларини шахсий томорқаларда етказиш масаласига салмоқли ҳисса қўшди.\nС.Н.Усмонов олимлар ва республика жамоатчилиги ўртасида катта ҳурматга эга эди. У икки марта Ўзбекистон парламенти депутати этиб сайланган, кўплаб орден ва медаллар билан тақдирланган, республикада хизмат кўрсатган иқтисодчи эди.\nҚибрай тумани меҳнат фахрийси\nСуратда (1970 й.) : Ўзбекистон раҳбари Ш.Р. Рашидов (ўртада) ва Самарқанд вилоятининг раҳбари С.Н. Усмонов (юқорида, чапдан иккинчи) чет элдан келган юқори мартабали меҳмонлар билан суҳбатлашишмоқда.


Усмонов ўзига тегишли ОАВда цензурага йўл қўймайди\n10:02 / 12.04.2017\nРоссия тадбиркор Алишер Усмоновнинг баёнот беришича, у ўзига тегишли ОАВда цензурани тарғиб қилмайди ва медиа активларининг фаолиятига аралашмайди.\n"Бир нарсани айтишим мумкин, мен у ерда ҳеч қандай цензурани тарғиб қилмайман. Бу менинг ҳуқуқимга кирмайди ва умуман мен медиа активларим ишида иштирок этмайман", — деган Усмонов "Ведомости" нашрига берилган интервьюда. Усмонов журналистларнинг уни цензурада айблашларига жавобан шундай фикрларни билдирган.\nУнинг сўзларига кўра, Усмонов ўзига тегишли медиа ишига бир мартагина эътибор қаратган. Ўшанда "Власть" журналида бузғунчилик мазмунидаги мақола чоп этилган эди. Тадбиркорнинг таъкидлашича, у ходимлардан ягона сиёсий қарашларни эмас, юқори маданий савияни кутиб қолади.\nАлишер Усмонов цензура


Хивада “Erkin Palace” мехмонхонаси фойдаланишга топширилди. » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Хивада “Erkin Palace” мехмонхонаси фойдаланишга топширилди.\nХивада “Erkin Palace” мехмонхонаси фойдаланишга топширилди.\nХива шаҳрида шинам ва замонавий “ErkinPalace” мехмонхонаси қуриб фойдаланишга топширилди.\nМехмонхона 70 ўринли бўлиб, 35 та хонадан иборат. Барча қулайликларга эга бино миллий ва жахон андозалари асосида кўркам безатилган. Хоналар жаҳон стандартларига мос тарзда жиҳозланган.\nХоразмда ўтган йили 13 та меҳмонхона қурилиб фойдаланишга топширилди. Жорий йилда мазкур йўналишда маҳаллий ва хорижий ташаббускорлар томонидан 100 та лойиха амалга оширилиши белгиланган.\nТадбирда Хоразм вилояти ҳокими Фарход Эрманов, Қонунчилик палатаси Демократик институтлар, нодавлат ташкилотлар ва фуқароларнинг ўзини ўзи бошқариш органлари қўмитасининг раиси Акмал Саидов хамда академик Қаландар Абдураҳмоновлар қатнашди ва сўзга чиқишди.


Ўзбек имоми жонига қасд қилганликда гумонланган шахс Россияда қўлга олинди | Institute for War and Peace Reporting\nЎзбек имоми жонига қасд қилганликда гумонланган шахс Россияда қўлга олинди\n12 октябрь куни оммавий ахборот воситалари Ўзбекистон амалдаги расмийларининг мухолифларидан бири, таниқли дин олими ва диссидент, 54 ёшли Обидхон қори Назаров жонига қасд қилганликда гумонланаётган асосий шахс – 34 ёшли Юрий Жуковский Россияда ҳибсга олингани ҳақида хабар тарқатди.\nУ Швеция полицияси рўйхатида бўлган мобил телефондан фойдаланган пайтда Россия Федерал хавфсизлик хизмати ходимлари томонидан ушланди.\nҲозирги пайтда Жуковскийни Швеция экстрадиция қилишга тайёргарлик ишлари олиб борилмоқда. Швеция полицияси маълумотларига кўра, Юрий Жуковский иккита паспортга – Ўзбекистон ва Россия паспортига эга.\n“Швед хавфсизлик хизматлари бу одам Швецияда ўз миссиясини бажараётган пайтда ишлатган мобил телефонларидан Россияда ҳам фойдаланганини аниқладилар”, деб ёзади Швециянинг Expressen нашри.\nОбидхон қори Назаровга суиқасд шу йилнинг 22 февраль куни амалга оширилганди. Ўшанда номаълум шахс Назаров яшаган уй йўлаги ёнида имомнинг боши қарата бир неча маротаба ўқ узиб, воқеа жойида ғойиб бўлганди. Швециялик терговчилар маълумотига кўра, эҳтимолий қотил изи Россияда йўқолган. (Бу ҳақда “Қувғиндаги ўзбек уламосига суиқасд уюштирилди” мақоласида ўқинг.)\nМай ойида Швеция жанубида бу мамлакатда талабалик визаси билан юрган бухоролик эр-хотин – Баҳодир Пўлатов ва Нодира Аминова жиноятга шерикликда гумонланиб қўлга олинганди. Июль ойида Швеция суди ўзбек имомига ҳужум сиёсий сабабга кўра амалга оширилган, дея қарор чиқарди, бироқ судланувчиларнинг жиноятга алоқадорлиги юзасидан далиллар етарли бўлмагани туфайли ўзбекистонлик эр-хотинни оқлади.\nНазаров ўзбек махсус хизматлари томонидан таъқибга учраганидан кейин 1998 йилда оиласи билан бирга Ўзбекистонни тарк этишга мажбур бўлган. У ва унинг оиласи 2006 йилдан буён Швецияда қочқин мақомида яшаб келади.\nМазкур мақола National Endowment for Democracy жамғармаси томонидан молиялаштириладиган “Марказий Осиё янгиликлар маълумотномаси” дастури доирасида тайёрланди.\nАгар сиз ушбу материал юзасидан изоҳ ёки савол бермоқчи бўлсангиз, Марказий Осиё бўйича муҳаррирлик командамизга - feedback.ca@iwpr.net манзилига мактуб йўллашингиз мумкин.


Энг машҳур Интернет-ресурслар номи эълон қилинди | Uzbekistan Today\nБош саҳифа / Таҳлил / Энг машҳур Интернет-ресурслар номи эълон қилинди\nЎтказилган тадқиқотларга кўра, бугунги кунда Ўзбекистонда интернет фойдаланувчилар сони 15 миллион киши ва уларнинг 80 фоизи мобиль трафикдан фойдаланади. www.uz миллий қидирув тизимининг маълум қилишича, www.daryo.uz янгиликлар сайти Ўзнетдаги энг оммабоп сайтлар ўнталигида етакчилик қилмоқда. 2018 йил 15 январь ҳолатига кўра, ушбу сайтга бир кеча-кундузда қарийб 330 минг фойдаланувчи кирган. www.kun.uz янгиликлар сайти иккинчи, спорт янгиликлари сайти www.stadion.uz учинчи ўринда қайд этилган.\nМамлакатимизда бир неча йилдан буён “Одноклассники”, “Facebook”, “ВКонтакте” тармоқлари энг машҳур ижтимоий тармоқ бўлиб қолмоқда. Масалан, юртимиздаги 2 миллион интернет фойдаланувчи ok.ru ижтимоий тармоғига мунтазам ташриф буюради, “Facebook” тармоғининг аудиторияси эса, фотосурат ва видеоёзувлар билан алмашиш учун мўлжалланган “Instagram” бепул иловаси билан қўшиб ҳисоблаганда 1,6 миллиондан ортиқ фойдаланувчини ташкил этади. Оммабоплиги бўйича “Telegram” мессенжери биринчи ўринни эгаллайди. “Прикол” ва “kun.uz” сайтларининг ҳар бири 217 мингдан ортиқ обуначига эгалиги билан ўзбек телеграмм-каналлари ичида етакчилик қилмоқда.\nМамлакатимиз бўйича ўтказилган статистика рейтингида “Google” компанияси ишланмалари бир неча етакчи ўринларни эгаллаган. Масалан, “Chrome” браузери ва “Google” қидирув тизими энг оммабоп деб топилди. Ушбу тизимдан фойдаланувчиларнинг 76 фоизи фойдаланади. Юртимиз интернет фойдаланувчиларидан 19 фоизи мурожаат этувчи “Яндекс” қидирув тизими иккинчи ўринни эгаллади.\nМобиль телефонлар ишлаб чиқарувчиларининг статистикаси ҳам ғоят қизиқарли. “Samsung” компанияси телефонлари рейтингнинг биринчи ўринига сазовор бўлган. Бошқа қатор вендорлар иккинчи, 16 фоиздан ортиқ бозор улушига эга “Nokia” телефонлари эса учинчи ўринда қайд этилган. Бу маҳаллий бозорда мазкур компанияда ишлаб чиқарилган тугмали телефонларга ҳануз эҳтиёж баландлиги натижаси бўлса керак. Сўнгги йилларда Ўзбекистон бозорида “Huawei” компанияси смартфонлари оммабоплиги деярли икки баробар ўсган бўлса-да, бугунги кунда уларнинг улуши атиги 2,1 фоизни ташкил этмоқда.


Мавлоно Румий « Ўзбекистон Халқ Ҳаракати\n30 September 2016 - 5:00\nЭртаси куни «кўз ойдин»га дўстлар келишди. Бирга чойхонага кетдик, чойхона ошидан едик. Кузатувчилар аввалгидан ҳам яқинроқ таъқибга олгандилар. Кайфиятимиз кўтарилмади. Мен сафдош дўстларга, «агар бугун яна олишса ва уч кун ичида қўйиб юборишмаса, билинг-ки, сиёсий очлик бошлаган бўламан, жамоатчиликка шундай эълон қилисизлар,» дедим. Аммо у кун тегишмади. У кун уйда ётдим.\nКечаси ғаройиб туш кўрдим. Қоп-қоронғу икки қаватли уйда зинапояларда югуриб, айғоқчилар билан отишаяпман. Бир нечтасини ўлдирдим, аммо кўпчилик эди, бостириб келишаверарди, иккинчи қаватга чиқиб, деразасидан бир арча дарахтига сакрадим… ва узоқ учдим. Ерга тушганимда бу қоронғи уйнинг осмонда муаллақ турганини англадим. Аммо тушган жойим бир чаманзор эди. Гул-чечаклар шу қадар рангдор эдилар-ки, кўз қамашарди. Ям-яшил чим устида хачирга миниб, нуроний бир чол турарди. Юзидаги ифода жиддий эди. Мен ихтиёрсиз равишда унинг ёнига бориб, таъзим қилдим (ҳаётда таъзим қилиб кўрмаганман). Бу ҳаракатим ўзимга ҳеч эриш туюлмади. Мўйсафид сассиз тил билан ҳаракатимни маъқуллади. Ёнимга боқдим, гулзор ичида яна бир хачир турарди. У меники эмиш. Унинг жиловини тутган ёш йигит хизматкорим экан. У шикоят қилиб «Сиз менга ўз эшагингизга кўра ёмонроқ муомала қилдингиз,» деди телепатик тил билан. Эшак ҳам айни тилда «хизматкор тўғри айтаяпти,» деди.\nМен ҳар икколовидан ҳам кечирим сўрадим. Ғаройиб, ажиб бир мувозанат, бир ҳузур вужудимда ҳоким эди. Умримда ҳеч қачон бу қадар сокинлик туйғусини яшамагандим. Энг ҳайратланарлиси, мен кибрсиз эдим. Ўша куни кечқурун яна ички ишлар Вазирлигига чақиришди. Яна соат бирларда Тахтин хонасидан бошқа хонага ўтказишди. Агар ертўлага туширмоқчи бўлсаларинг, уйдан бошқа кийим олиб келишсин, телефон қилай, дедим. Майли, бугун уйингизда ухланг, эртага гаплашамиз, дейишди. Уйга соат кечаси иккида келдим. Хотинга агар эртага қамашса, Хоразмга кетинглар, мен чиққунча Хоразмдан келманглар, дедим. Унга кечаги тушимни айтгандим, яхши туш, деб йўримлади. Эртаси куни миршаблар тегишмади. Яна бир кундан сўнг ярим тунда уйга ёзувчи Мамадали Маҳмуд бошлиқ бир гуруҳ дўстлар келди… Улар «эрталаб сени олишади, бу ердан кетишинг керак,» дейишди. Мен уйқум келаётган эди, «эртага гаплашайлик,» деб уларни зўрға жўнатдим.\nМен Ўзбекистондан кетишни истамасдим. Буни хотинга айтдим, у ҳам маъқуллади. Мени қамасалар, оила Хоразмга кўчадиган бўлди, буни маслаҳатлашиб олдик. Хотиржам уйқуга кетдим. Аммо соат тонгги тўртта яна уйғотишди. яна ўша «делегатсия». Мамадали куюниб гапирди, қамоқда ҳеч нарса қилолмайсан, лекин ташқарида бир ишлар қилишинг мумкин, деди. Агар қамалсанг, йигитларнинг ҳам руҳи тушиб кетади, ташкилот ўлади, деди. Улар билан кўчага чиққанимда, соат беш эди.\nНегадир, уй атрофида кечаю кундуз ўраб турадиган кузатувчилар кўринмасди. Бундан сал шубҳаландим. «Менинг Ўзбекистондан кетишимни ҳукумат ўзи уюштирмаётганмикин?» деган фикр пайдо бўлди. Келган дўстлар ичида биттаси аввал милитсияда ишлаганди, бу гумонни янада кучайтирди. Лекин буни ҳеч кимга айтмадим, чунки, бу одам бир неча йилдир ташкилотга муҳим хизматлар қилганди, уни инжитишни истамадим. Хуллас, қатъий бир қарорсиз, иккилана-иккилана Бокуга кетдим. У ерда Озорбойжон Президенти Абулфайз Элчибей билан кўришдик. Сизнинг вазиятда ташқарида фаолият олиб бориш оптимал йўл, деди Элчибей. Бу фаолият учун ёрдамини аямаяжагини айтди.


Мақолалар мазкур саъна бўйича сараланган: Среда, 15 Июль 2015\nСреда, 15 Июль 2015 10:09\nТест синовлари: холис ва ишончли\nШу кунларда институт, университет талабаси бўлиш орзуида юрган йигит-қизлар қалбида ҳаяжон. Зеро, олий ўқув юртларига кириш имтиҳонлари ёшларнинг билим ва тафаккурини чинакамига синовдан ўтказади.\nСреда, 15 Июль 2015 10:07\nФаол, фидойи, ташаббускор маҳалла маслаҳатчилари ислоҳотлар жараёнида ўзларини намоён этишмоқда\nБухоро шаҳрида “Фуқаролар йиғинининг энг намунали диний маърифат ва маънавий-ахлоқий тарбия масалалари бўйича маслаҳатчиси” кўрик-танловининг республика босқичи бўлиб ўтди.\nСреда, 15 Июль 2015 09:56\nМамлакатимизнинг иқтисодий ва сайёҳлик салоҳияти Берлинда тақдим этилди\nЯқинда Германия пойтахтида Ўзбекистон Республикасининг иқтисодий, сармоявий ва сайёҳлик салоҳияти тақдимоти бўлиб ўтди. Мамлакатимизнинг Берлиндаги элчихонаси томонидан Немис иқтисодиёти Шарқий Европа бирлашмаси билан ўзаро ҳамкорликда уюштирилган мазкур тадбирда Германияда фаолият кўрсатадиган компания ва фирмаларнинг қарийб 150 нафар вакили қатнашди.\nСреда, 15 Июль 2015 09:55\nНефть экспорт қилувчи мамлакатлар ташкилоти (ОПЕК) келгуси йилда углеводород хом ашёсига талаб ортиши кутилаётганини маълум қилди. Экспертлар сўзларига кўра, 2016 йилда Хитойда ушбу маҳсулотга эҳтиёж кўпайиши ва АҚШда “қора олтин” қазиб олиш ҳажми пасайиши ижобий кўрсаткичларга сабаб бўлиши мумкин.\nСреда, 15 Июль 2015 09:54\nКорхона қуввати қайта тикланди\nБоғот туманидаги калава ип ишлаб чиқаришга ихтисослаштирилган “Боғоттекстиль” қўшма корхонаси банкрот, деб топилгач, “Асака” банки томонидан бу ерда молиявий соғломлаштириш тадбирлари амалга оширилди.\nБозор талабига мос\nКитоб туманида озиқ-овқат маҳсулотлари тайёрланадиган корхоналар сони 62 тага етди. Уларнинг аксарияти мева-сабзавот ва гўштни қайта ишлашга ихтисослаштирилган.\nАнгор туманидаги “Сурхондарёдонмаҳсулотлари” АЖга қарашли нон цехига банкнинг 1,5 миллиард сўмлик кредити ва корхонанинг 550 миллион сўмлик маблағи эвазига илғор технологиялар келтирилгач, маҳсулотлар сифати янада ортди.\nСреда, 15 Июль 2015 09:53\nФармацевтика саноати учун маҳаллий хом ашё\nЖорий йилдан бошлаб Сирдарё вилояти ўрмон хўжалигида мевали ва манзарали дарахтлар билан бирга, доривор ўсимликлар ҳам ўстирилмоқда.\nСреда, 15 Июль 2015 09:50\nЁш авлод камолотининг муҳим омили\nМамлакатимизда ёш авлодни ҳар томонлама баркамол вояга етказиш, она-Ватанимиз, тарихимиз, миллий анъана ва қадриятларимизга ҳурмат руҳида тарбиялаш давлатимизнинг доимий эътиборидаги масаладир.


Москвада ўзбек ва қирғиз муҳожирлари ўртасида муштлашув бўлиб ўтди\n26 октябр 2021, Тошкент вақти: 01:47\nМуштлашув оқибатида жароҳат олганлардан бирининг Москвадаги Склифосовский номли касалхонага ëтқизилгани айтилмоқда.\n26 июл куни тунги соат 10 ларда Москванинг Профсоюзная метроси ёнида ўзбек ва қирғиз миллатига мансуб йигитлар ўртасида муштлашув бўлиб ўтди. 40 нафарга яқин одам иштирок этгани айтилаëтган жанжалда бир киши оғир тан жароҳати олди¸ 5 киши қўлга олинди. Бу ҳақда Москва милицияси хабар берди.\nДушанба тунида Москвадаги Қирғизистон ва Ўзбекистон фуқаролари ўртасида содир этилган муштлашиш тафсилотларини мазкур тўполонда бевосита қатнашганлардан бири¸ ўзини ўшлик Ўктамбек деб таништирган йигит гапириб берди:\n- Кеча бизни телефонга чақиришди, бордикда. Ҳеч нарсага ўзимиз ҳам тушунмадик. Ошналаримиз, "Кел¸ уруш бўлаяпти", деди. Биз бордик, урушдик, мелисага тушдик, қочдик. Аниқ нимадан бошланганини ўзимиз ҳам тушунмай қолдик. Бир иккита болаларни УВДга олиб кетиб қамаб қўйди. Кеча қоронғида ким нима, неча киши билмай урдик, қочдикда¸ дейди Ўктамбек.\nЎзи билмаган ҳолда муштлашувга аралашиб қолган бу йигитга кўра¸ жанжалда Москвадаги қирғиз муҳожирларидан 15-20, ўзбеклардан ҳам 20 нафарчаси иштирок этган.\n- Бунақа урушларни биласизку, 3-4 минутда тапир-тупур бўлди, ярим соатдан урушмайсизку... Жанжал Профсоюзний метронинг переходида бўлди. Кейин милиция тарқатди. Иккитасини аниқ кўрдим наручникларда олиб кетди. Биз кейин чиқиб кетдик, эшикнинг тагига етганимизда яна 3 кишини олиб кириб кетди. Унчалик уруш бўлгани ҳам йўқ. Лекин ўқ отилди, мелиса отди шекилли, одамларни тарқатиш учун, деди Профсоюзная метросидаги жанжалда бевосита иштирок этган Ўктамбек.\nМосква метроси йўлагида рўй берган бу муштлашувни тарқатишда иштирок этган Москва шаҳар Черёмушки тумани Ички ишлар бўлими расмийсига кўра¸ воқеа жойида қўлга олинган бешала шахс ҳам 27 июл куни қўйиб юборилган:\n- Мазкур ҳодиса юзасидан ҳозирда текшириш ишлари олиб борилмоқда. Бир киши дарҳақиқат Склифосовский институтига ётқизилган. Мендан бугун куни билан сўрашяпти. Кеча икки нафар Қирғизистон ва уч нафар Ўзбекистон фуқаролари қўлга олинган эди¸ ҳозир улар озод қилинган. Хулоса чиқаришдан олдин текширув натижаларини кутамиз, деди Черëмушки тумани Ички ишлар бўлими ходими капитан Поляков.\nМосквадаги “Қирғиз бирдамлиги” ташкилоти раҳбари Абдиғани Шокировга кўра, кеча қўлга олинганлар билан Қирғизистон элчихонаси вакили учрашган:\n- Ҳа, мен ҳам эшитдим бу ҳақда, лекин ҳозирча ишонарли маълумот олганим йўқ. Бизга милиция ходимлари қўнғироқ қилишди ва у ерга Қирғизистон элчихонаси ходимлари борган ва қўлга олинганлар билан учрашган. Лекин у ерда нима гап бўлганлигини мен била олмаяпман, чунки элчихонамизда ким нима учун жавоб беришини ҳалигача аниқлаб ҳам олишгани йўқ, дейди Москвадаги қирғизлар жамоаси раҳбари Абдиғани Шакиров.\nЯна бир суҳбатдошимиз¸ Москвада яшаëтган жалолободлик Шерзодга кўра¸ ўзбек ва қирғиз йигитлари орасидаги бу муштлашув ҳақидаги хабарга турли миш-мишлар ҳам қўшилиб¸ у ҳаддан ташқари бўрттирилган¸ деган фикрда:\n- Ҳамма ҳозир Интернетдан эшитяпти. Бу ерда сунъий бўрттириб кўрсатиш бўляпти-да, негадир газета орқали кўпайтириб айтишга уриниш бўляпти. Қирғизистонда бўлаётган воқеаларни ҳам тўғри беришмаяпти. Давлат қилаётган ишларни айтмасдан, аксинча элни айдор қилиш бўляпти, дейди жалолободлик Шерзод.\nМосквадаги “Фуқаровий кўмак” ташкилоти раиси муовини Елена Буртина эса бу каби воқеаларни¸ албатта¸ ёритиш кераклиги ва унга жамоатчилик эътиборини қаратиш зарурлигини таъкидлайди:\n- Бу ҳақда¸ албатта¸ гапириш керак. Гапирмаслик мумкин ҳам эмас. Гап бу ҳодисани қандай ёритишдадир. Масалан¸ уни икки миллат ўртасидаги адоватга чақириқ сифатида ёритиш¸ умуман номақбул нарса. Ҳақиқатни гапириш керак, холос. Биз матбуот анжуманларимизда бу масала юзасидан Медведевга, расмий доираларга телеграмма жўнатганлигимизга ўзингиз гувоҳ бўлган эдингиз. Лекин кўзга кўринарли иш амалга оширилгани йўқ. Агрессив фикрлар ўшанда ҳам билдирилаётган эди. Кечаги воқеа эса биринчи эмас, кейинги жиддий огоҳлантирувчи қўнғироқлардан бири. Бу масалани фақат элчихоналарга юклаб қўймасдан маҳаллий ва Россиядаги ўзбек-қирғиз жамоатчилиги ёрдамида тезда ҳал этмоқ керак. Бу масалани ўйлаб биргаликда қандайдир чораларни қабул қилиш вақти етиб келди, дейди “Фуқаровий кўмак” ташкилоти раиси муовини Елена Буртина.\nИюн ойида Ўш ва Жалолободда миллий асосдаги қирғин бошланиши ҳамоно Россиядаги ҳуқуқ фаоллари¸ ўзбек ва қирғизлар ўртасидаги низонинг Россия ҳудудларига кўчмаслиги олдини олиш лозимлиги ҳақида бонг урган эдилар.\nБўҳронларни ўрганиш халқаро гуруҳининг ўтган йили эълон қилган "Марказий Осиë: Муҳожирлар ва иқтисодий бўҳрон" деб номланган ҳисоботида келтирилишича¸ 2004 йилдан 2008 йилга қадар Россияга Қирғизистондан 800 минг¸ Ўзбекистондан эса¸ 2 миллион 500 минг одам иш излаб Россияга келган.\nРоссия иқтисоди жаҳон молиявий бўҳронидан зиëн кўриб¸ иш ўринлари қисқариб кетгач¸ бу жараëн бир оз сустлашган бўлса-да¸ Россия ҳамон Ўзбекистон ва Қирғизистондаги ишсизлар учун асосий меҳнат бозори бўлиб қолмоқда.


Москва-Вашингтон сўзлашувлари давом этмоқда\n25 май 2022, Тошкент вақти: 08:31\nРоссия ва АҚШ расмийлари Женевада ядровий қуроллар арсеналини қисқартиришни назарда тутган янги битим юзасидан навбатдаги давра сўзлашувларини ўтказдилар.\nЯнги битим қуролларни назорат қилиш бўйича 1991 йил қабул қилинган ва жорий йилнинг декабр ойида амал қилиш муддати тугайдиган СТАРТ-1 битими ўрнини эггалайди.\nАҚШнинг ракета ҳужумига қарши мудофаа тизими элементларини Марказий Европага ўрнатиш режаси боис Вашингтон ва Москва ўртасида олиб борилган сўзлашувлар боши берк кўчага кириб қолган эди.\nБироқ АҚШ президенти Барак Обама сентябр ойида мудофаа тизими элементларини Марказий Европага ўрнатиш режасидан воз кечди.\nБундан ташқари жорий йилнинг июл ойида Москвада учрашган АҚШ президенти Барак Обама ва Россия раҳбари Дмитрий Медведев СТАРТ битимини янгиси билан алмаштириш юзасидан келишиб олган эди.


Фото: Судланувчи суд залида озод этилди\n22:00 / 17.07.2017\nФото: Халқ билан мулоқот саҳифаси\nЎғриликда айбланган шахс, иш қайта кўриб чиқилгач, суд залидаёқ озод этилган. Бу ҳақда Facebook ижтимоий тармоғининг «Халқ билан мулоқот /Диалог с народом» саҳифасида маълум қилинган.\n«Ўзбекистон Республикаси Президентининг Виртуал қабулхонасига келиб тушган мурожаатда кўрсатилган маълумот суд томонидан ўрганилиб, 2017 йил 14 июль куни ўғриликда айбланаётган А.Умурзаковга оид жиноят иши кўриб чиқилди.\nСуд унинг ҳаракатларида тегишли оғирлаштирувчи ҳолат (жиноятни уюшган гуруҳ томонидан ёки унинг манфаатларини кўзлаб содир этиш) мавжуд эмаслиги ҳақида хулосага келди ва жиноятни қайта квалификация қилди.\nШунга кўра, суд А.Умурзаковга нисбатан амнистия актини қўллади ҳамда уни суд залидан озод қилган ҳолда жамиятга ва оиласи бағрига қайтарди», дейилган хабарда.\nАҚШда суд залида зўравон прокурор ёрдамчисига ҳамла қилиб қолди\n09:02 / 18.09.2016


Соғинч - 29 Января 2020 - www.SheJoT.CoM\nГлавная » 2020 » Январь » 29 » Соғинч\nСоғинч қандай бўлишини ўз кўзингиз билан кўрганмисиз? Мен кўрганман.\nБувим, дадамнинг оналари, тўқсонинчи йилда, олтмиш ёшда вафот этганлар. Ундан олдинги даврларда тўй-маросимларни видеога олиш унчалик урф бўлмаганди. Масалан, амаким қизларини чиқарганларида видеога олинмаган. Яъни бувим билан боғлиқ бирор видеокадр сақланиб қолинмаган.\nАдашмасам, орадан 4-5 йил ўтган эди. Видеомагнитафон сотиб олдик. Янги матоҳ, қизиқиш катта, гоҳ кимдирдан, гоҳ прокатдан турли видеокассеталарни олиб келиб кўрамиз. Аппарат эрта-ю кеч тинмайди, бечора.\nБир куни қўшнилардан бири чиқиб айтиб қолди – "фалончи қариндошимизникидаги тўйни видеосини кўргандик, у ерда холам ҳам бор эканлар, ўйинга тушган эканлар, кадрда кўриб қолдик” деб. "Холам” деганда бувимни назарда тутаётганди. Оиламиз, айниқса дадам, ўша тўйнинг кассетасини олиб келиб кўришга қизиқиб қолдик.\nКассетани олиб келдик. Бегоналарнинг тўйи. Тахминан нечанчи минутларда кадрда бувим чиқишини сўраб олгандик. Ўша вақтга тўғирлаб кутила бошланди.\nБирданига кадрда бувим пайдо бўлди. Қўшни аёллар билан ўйинга тушяпти. Хотиржам кутиб ўтирган дадам сакраб ўрниларидан туриб кетди ва экранни қўли билан кўрсатиб, баланд овозда "ана аям, ана аям” дея бошлади. Йўқ, йиғламади, аммо бунақа хаяжонли ҳолатда илгари кўрмагандим дадамни.\nКадр ўтиб кетди ҳамки, барибир, дадам узоқ вақт пичирлаб "аям, аям” деб такрорлаб ўтирди…\nКатегория: SEVGI HIKOYALARI / СЕВГИ ХИКОЯЛАРИ / AYANCHLI SEVGI HIKOYALARI | Просмотров: 242 | Добавил: iphone | Рейтинг: 0.0/0


Нефть ва газ ЕИнинг сиёсатини юмшатяпти\nБельгия пойтахти Брюсселда Болгария ва Руминиянинг Европа Еттифоқига қўшилгани муносабати билан Ўзбекистон ва ЕИ ўртасидаги шериклик ва ҳамкорлик келишувига оид протокол имзоланди.\nЎзбекистон ЕИ билан 1996 йилда шериклик ва ҳамкорлик шартномасини имзолаган эди. Энди ЕИга Болгария ва Руминия ҳам қўшилгани боис, протокол имзолашга эҳтиёж пайдо бўлди.\nБу протоколга кўра, Ўзбекистон ЕИ доирасида кенгайтилган ҳамкорлик олиб бориши мумкин. Протокол имзоланиши маросимида ЕИнинг амалдаги раҳбари Словения элчиси жаноб Сенчар ЕИ билан Ўзбекистоннинг икки томонлама муносабатлари анча ривожланганини таъкидлади.\nЛекин кузатувчилар фикрича, ЕИ Марказий Осиё, жумладан, Ўзбекистондаги иқтисодий манфаатларини ўйлаб, демократия ва инсон ҳуқуқлари талабларидан анча кўз юмаётганга ўхшайди.\nБу хусусда гапирган “Бирлик халқ ҳаракати” партияси раиси ўринбосари Пўлат Охунов: “ЕИ Ўзбекистон билан мулоқотни кучайтириши керак ва бунинг натижасида Ўзбекистон ҳукумати сиëсий маҳбусларни озод қилиши, сиëсий мухолифат эркин фаолият юритиши учун тўсиқларни олиб ташлаши керак. Шундай ўзгаришлар бўлса, Ўзбекистонда демократлаштириш жараëнлари ҳам пайдо бўлади ва ривожланиш бўлади. Лекин ҳозир ЕИнинг қоғоздаги гаплари билан Ўзбекистон ичида ҳеч қандай ўзгариш бўлмаяпти. Аксинча биз ЕИ билан мулоқот бўлди, деб жар солаëтганимиз билан Ўзбекистон ҳукуматида орқага кетиш ҳолатлари ҳам бўлиб қоляпти. Бу, албатта, ЕИнинг позициясига боғлиқ, деб ўйлайман. ЕИ ўз талабларини кескинроқ қўйиши керакмикин, деган фикрдаман”,- деди.\nАгар ЕИнинг шартномадаги бош талабларидан бири инсон ҳуқуқлари ва жамиятни демократиялаштириш бўлса, нега унда ЕИ бу талабларни иккинчи ўринга суриб қўймоқда?\n“Фикримча, ЕИ сиëсий манфаатларидан эмас, иқтисодий манфаатларидан келиб чиққан ҳолда бу қадамларни қиляпти. Чунки уларнинг ҳозир Ўзбекистонга нисбатан олиб бораëтган сиëсатида, асосан, иқтисодий манфаатлари ëтибди ва иқтисодий манфаатлар орқали сиëсий таъсир кўрсатиш имкониятига эришамиз, деб ўйлашяпти. Албатта, бу нотўғри позиция, деб ўйлайман. Чунки агарда Ўзбекистонда сиëсий ўзгаришлар ва демократиялашиш бўлмаса, ЕИнинг иқтисодий манфаатлари ҳам ҳеч қандай ҳимояланмайди ва улар бу йўналишда мағлубиятга учрайди”,- деди П.Охунов.\nКўпгина кузатувчилар ЕИнинг Ўзбекистонга нисбатан тутган сиёсати юмшаганининг асосий сабаби унинг МОдаги энергетика захираларга бўлган қизиқиши, деб айтмоқда.\n“Мен ҳам бу фикрларга қўшиламан, аммо гап фақат энергия ресурсларида, деб ўйламайман. Чунки ҳозир ЕИ Ўзбекистондан катта энергетик ресурс олиш имкониятига эга эмас. Барча транзит йўллар Россия орқали ўтгани учун уларнинг муддатли манфаатлари бор. Энергетика ресурслари маъносида. Иккинчи мақсад, Ўзбекистон нима бўлганда ҳам МОнинг калити ва геосиёсатда жуда катта роль ўйнайди. Шунинг учун уларнинг геосиёсий манфаатлардан келиб чиқиб Ўзбекистон билан алоқаларни яхшилаб, шу ерга жойлашиб олиб, Роосия ва Хитой билан биргаликда келажакда бўладиган дунë сиëсатига таъсир қиладиган жараëнларда қатнашиш мақсади бор. Шу билан бирга, улар МОга жойлашиб олса, энергетик ресурсларни Россияни айланиб ўтиб олиш мақсадларига ҳам эришади”,- деди П.Охунов.


“Карьера куни”да божхоначилар ҳам фаол иштирок этишди\n“Карьера куни”да божхоначилар ҳам ...\nИслом Каримов номидаги Тошкент давлат техника университетида бўлиб ўтган «Карьера куни» меҳнат ярмаркасида турли йирик корхона ва ташкилотлар қаторида Давлат божхона қўмитаси вакиллари ҳам фаол иштирок қилишди.\nТадбирнинг очилишида жорий йилда бакалавриат йўналишлари ва магистратура мутахассисликлари бўйича битирувчиларнинг интелектуал салоҳиятидан унумли фойдаланиш ҳамда бандлигини таъминлашга кўмаклашиш мақсадида ишга тақсимлаш жараёни бошланганлиги маълум қилинди.\nЙиғилганларга давлат божхона хизмати органларида ходимларнинг муносиб хизмат қилишлари учун яратилган шарт-шароитлар, мавжуд талаблар ва афзалликлар ҳақида ҳам батафсил маълумотлар берилди.\nШундан сўнг ярмарка бевосита факультетларга кўчди. Яъни, ҳар бир факультетда жорий йилда тугаллаётган битирувчилар билан очиқ ва самимий мулоқотлар бўлиб ўтди.\nТаъкидлаш жоизки, олий ўқув юртини жорий йилда бакалавр йўналишида 2343 нафар ва магистратура йўналишида 276 нафар талабалар битиришади. Улар ҳақида батафсил маълумотлар акс этган буклектлар ярмарка давомида иш берувчиларга тақдим қилинди.\nШунингдек, Давлат божхона қўмитаси вакиллари битирувчиларга мутахассисликлар бўйича мавжуд эҳтиёжлар, таклиф қилинаётган иш ўринлари ҳақида ҳам атрофлича тўхталиб ўтишди.\nМасалан биотехнологиялар муҳандислиги йўналишида таҳсил олаётган битирувчиларни келгусида чегара-божхона постларидаги мавжуд юк автомашиналари ва темир йўл вагонларини сканер қилувчи замонавий ренгтен мажмуаларидан тўлақонли фойдаланиш, уларни бошқариш ва таъмирлаш ишларига жалб қилиш мумкин.\nЭлектроника ва автоматика факультетида таҳсил олаётган ёшларга эса давлат божхона хизмати органлари фаолиятига жорий қилинган ахборот тизимлари ҳақида батафсил маълумотлар берилди. Энг муҳими, ушбу тизимларнинг хорижга буюртма қилинмасдан, маҳаллий дастурчиларимиз томонидан ишлаб чиқилаётганлиги битирувчиларда алоҳида қизиқиш уйғотди.\nБир сўз билан айтганда, меҳнат ярмаркаси талабаларнинг божхона соҳасига бўлган қизиқишларини янада орттирди.


Машмашалар гирдобидаги на озод ва на маҳбус Жулиан Ассанж\n23:33 / 25.05.2017\nTjournal жиноий иш иштирокчисига айланган ва Россия билан хуфиёна алоқаларда гумон қилинаётган Wikileaks асосчиси ва эркин ахборот яловбардорининг таржимаи ҳоли борасидаги мақола эълон қилди.\nЖулиан Ассанж Лондондаги Эквадор элчихонаси биносини балконида, 2016 йил. Фото Sputnik\nЖорий йилнинг 19 май куни Швеция ҳукумати 45 ёшли Жулиан Ассанжга нисбатан эълон қилинган ва унга 5 йил давомида таҳдид солиб келган номусга тажовуз борасидаги айбловни бекор қилди. Wikileaks сайти асосчисининг исми 2010 йилда Америка ҳукумати томонидан фош қилингач, машҳур бўлиб кетган эди, ўшандан бери унинг исми тиллардан тушмай келаётир.\nМахфий ахборотларни жамоатчилик билан бўлишишни истаган Ассанж Ироқдаги ҳарбий жиноятлар ҳақида ҳикоя қилган ва турли давлатларнинг махфий сиёсий манфаатларини ёритиб келган. Бу ишлар билан параллел равишда Ассанж Россияга бўлган муносабатини кескин ўзгартирган, Америка махсус хизматини ўзига нисбатан қайраб, турли можароларга аралашиб қолган ва алал-оқибатда, Эквадорнинг Британиядаги элчихонасида биқиниб ўтиришга мажбур бўлиб турибди.\nБиринчи катта фош этиш\n2006 йилда австралиялик ҳакер Wikileaks сайтига асос солади, ресурсни ривожлантиришда дастурчининг дўстлари, шунингдек, аноним манбалар иштирок этади. Дастлабки чиқишлар Сомали шайхининг давлат арбобларини ўлдириш режалари, Кения ва террорчилик ҳамда ҳарбий жиноятларда гумонланадиганлар ушлаб турилувчи Американинг Гуантанамо қамоқхонасида илдиз отган коррупция ҳақида ҳикоя қилган эди.\nХалқаро нашрлар, жумладан, The Guardian ва The New York Times Wikileaks маълумотларини ёрита боради, бунинг оқибатида 2009 йилда АҚШ армияси аскари Брэдли Мэннинг Ассанж билан алоқага чиқади. У Америка ҳарбийларининг Ироқдаги жиноятлари ҳақида ҳикоя қилиб беришни ич-ичидан истаб юрган эди ва тез орада Ассанжга минглаб махфий ҳужжатларни бера бошлайди. Уларнинг ичида энг асосий топилма АҚШ армияси вертолёти бортидан туриб бегуноҳ инсонларнинг ўққа тутилиши видеоёзувидир.\n2007 йилнинг 12 июлида пиёда қўшинларга ёрдам бериш учун жанговар ҳаракатлар зонасига чақирилган Америка вертолёти 20 га яқин қуролсиз кишини ўққа тутади, бу ҳолатда гўёки вертолёт учувчиси уларнинг қўлида қуролга ўхшаш нарса кўриб қолган бўлади. Шундан сўнг вертолёт воқеа жойига етиб келган машинага қарата ўт очади ва тўрт кишини ўлдиради ва икки болакайни яралайди. Ҳужум суратга туширилган ёзув 17 дақиқа давом этади.\nВидеоёзувнинг иккинчи, 39 дақиқалик кўриниши ҳам бор, унда вертолёт ярадорлар бекиниб турган жой биносига қарата бир неча ракета зарбаси беради. Авиазарба натижасида Reuters агентлигининг бир неча журналисти, жами 19 киши ўлдирилади.\n2007 йилда Пентагон ҳужум натижасида бор-йўғи 9 нафар жангари ўлдирилганини, улар дастлаб вертолётга қарата ўт очишганини таъкидлаб ўтади. Ўлдирилган журналистларни Америка ҳукумати «тасодифий қурбонлар», деб атайди ва ўт очилиши ёзувини ошкор этишдан бош тортишади.\nWikileaks’нинг мақсадлари: «Коррупция даражасини пасайтириш, ҳукумат ишини яхшилаш ва ахборот тарқатиш йўли билан демократик қадриятларни мустаҳкамлаш».\n2010 йилнинг декабрида, видеоёзув Интернетда тарқалгач, АҚШда катта можаро келиб чиқади. Ироқ уруши мавзуси шундай ҳам телеэкранлардан тушмай келаётган эди, бу ролик эса мубоҳасани янги сифат даражасига чиқаради.\nЎша йилнинг октябрида Ассанж Ироқ уруши ҳақида Wikileaks’да 400 мингга яқин ҳужжатни эълон қилади. Ҳисоботларнинг катта қисми 2004 йилдан 2009 йилгача бўлган даврни қамраб олади. Ўша пайтдаги АҚШ президенти Барак Обама маъмурияти сайт эгаларини махфий ҳужжатларни ошкор этишгани учун танқид остига олади. Одамларга қарата ўқ узган вертолёт экипажидан ҳеч ким жазога тортилмайди.\nШов-шувли маълумотлар ошкор этилгач, Wikileaks жамоасига Ассанж билан у ёки бу даражада ҳамкорлик қилган ўнлаб одамлар қўшилиб, минглаб фаоллар хайрихоҳлик қила бошлайди. Тўрт йил ичида унинг эркин ахборотга асосланган лойиҳаси Кения шайхлари режасини ошкор этган сайтдан Американинг Афғонистон ва Ироқдаги операциялари ҳақида кенг миқёсдаги «сиздирилган» ахборотлар эълон қилинадиган майдонга айланади.\nЧелси Мэннинг билан алоқа\nАҚШнинг Афғонистон ва Ироқдаги ҳарбий операциялар борасидаги махфий маълумотларни ошкор этилиши фақат Ассанжнинг хизмати эмасди. Ахборотнинг бош манбаси Брэдли Мэннинг эди.\nИнформатор Ироқдаги разведка маълумотлари таҳлилчиси бўлиб ишлар ва Пентагоннинг махфий ахборотларини эркин қўлга киритишга рухсати бор эди. У АҚШнинг Яқин Шарқдаги ҳарбий жиноятлари ҳақида билиб қолгач, ОАВга мурожаат қилади, бироқ унга ҳеч ким ишонмайди ва маълумотлар чоп этилмайди. Шунда Мэннинг Wikileaks билан алоқага чиқади ва 2010 йил январига келиб Ассанжга Пентагоннинг 500 мингга яқин ҳужжатини етказиб беради.\nБрэдли Мэннинг АҚШ махсус хизмати томонидан ушланганидан сўнг.\nМай ойининг охирида Мэннингни машҳур хакер Адриан Ламо (Adrian Lamo) фош этади. Аскарни ҳибсга олишади ва айблов эълон қилмасдан икки ой ҳарбий базада ушлаб туришади. Шундан сўнг фаолни АҚШга келтиришади ва унга ўлим жазоси тайинланиши мумкин бўлган айбловлар эълон қилишади. Судланувчининг сўзларига кўра, қамоқхонада уни жуда оғир шароитларда сақлашади: у кун бўйи бир кишилик камерада ўтиради, тунда ва тонгги кўрик чоғида унга кийим кийишга рухсат беришмайди.\nМэннинг билан боғлиқ воқеа Америка жамиятида катта резонанс келтириб чиқаради ва ОАВ уни озод этилишини талаб қилиб чиқа бошлайди. Wikileaks информатори сақланаётган қамоқхона яқинидаги кўчаларда бир неча минг одам тўпланади, «Брэдли Мэннингни қўллаб-қувватлаш фонди»га эса 2012 йилнинг августига келиб 650 минг доллар хайрия маблағлари келиб тушади, унинг 15 минг доллари Wikileaks ҳисобига ўтказиб берилади.\nҲукумат жамоатчилик талабларини инкор этади. 2013 йилнинг августида АҚШ ҳарбий трибунали Мэннингни махфий маълумотларни ошкор этганлиги учун 35 йил қамоқ жазосига ҳукм этади — бу АҚШда шу модда бўйича назарда тутилган энг қатъий жазо.\nБир йил ўтиб Канзас штати суди Мэннингга исмини Челси деб, аёллар исмига ўзгартиришга рухсат беради, 2015 йилнинг мартида эса Вашингтондаги ҳарбий суд Мэннингни аёл деб тан олади. Бу ёшлигидан ўзини қиз бола деб ҳисоблаб юрган аскарнинг азалий орзуси эди, армияга ёзилишидан сабаб — ўзидаги бу ҳисни батамом ўлдириш бўлган экан.\nЧелси Мэннинг қамоқхонадан чиққач.\nШахсий Instagram саҳифасидаги фотосурат\nАссанж ҳам ўз информаторини озод этишларини талаб қилиб, бир неча бор чиқиш қилади, 2017 йилнинг 13 январида агар Челси Мэннинг озодликка чиқса — у ўзини АҚШ ҳукуматига топширишини ҳам таъкидлаб ўтган эди. Тасодифми ёки йўқ, бу баёнотдан 5 кун ўтиб АҚШ президенти Барак Обама Мэннингга нисбатан ҳукмни юмшатади — уни 2017 йилнинг майида озодликка чиқаришга қарор қилишади, гарчи бошланғич ҳукмга кўра аёл 2045 йилгача қамоқхонада ўтириши лозим бўлса-да.\nОбаманинг қароридан эртасигаёқ Ассанж АҚШга бориш борасидаги сўзларини қайтиб олади. Мэннингнинг шунчаки муддати озайтирилганида эмас, у зудлик билан озод қилинган тақдирда ваъдасини бажарган бўлишини таъкидлайди. 2017 йилнинг 17 майида Wikileaks’нинг собиқ информатори озодликка чиқади. Аёлнинг кейинги режалари қандай, у Ассанж билан гаплашганми-йўқми, ҳозирча номаълум.\n2010 йилнинг кузига келиб, Мэннинг ўйиндан чиққач, Ассанжнинг қўлида фаол томонидан узатилишга улгуриб қолинган катта ахборот бўлаклари бор эди. Ноябрда Wikileaks асосчиси АҚШ Давлат департаментига тегишли 251 мингта ҳужжатни ошкор этади. Улардан 100 мингга яқини «мутлақо махфий» муҳрига эга эди.\nДипломатик маълумотларда асосан америкаликларнинг Яқин Шарқдаги ядро дастури ривожланаётганидан ташвишга тушаётгани, шунингдек, Россия ҳукуматини танқид остига олингани акс эттирилганди. Маълумотларга кўра, америкалик дипломатлар Россияни «мафиоз давлат», дея ҳисоблашлари ойдинлашади.\nАмерикалик дипломатларнинг ҳужжатларига кўра, Россияда ҳокимият бошида порахўрлар, олигархлар ва уюшган жиноий гуруҳ аъзолари туришади. Ушбу тузилманинг етакчиси эса, албатта, Владимир Путин.\nБуюк Британия ҳукумати оммавий ахборот воситаларидан Wikileaks’дан миллий хавфсизликка дахл этувчи янги маълумот олиб чоп этишдан аввал уларни огоҳлантиришни сўраган. Ассанж эса, ўз навбатида, Буюк Британия ҳукуматига мурожаат қилиб, дипломатик телеграммалар чоп этилишидан ҳаётига таҳдид пайдо бўладиган амалдорларнинг исм-фамилиясини санаб ўтишни илтимос қилган. У алоҳида бир инсонларнинг яшашига таҳдид қиладиган маълумотларни ўчириб ташлашига ваъда берган. Ҳукумат уни Пентагоннинг махфий ҳужжатларини ноқонуний қўлга киритишда айблаб, хакер билан ҳамкорлик қилишдан бош тортган.\n2010 йилнинг 1 декабрида Ассанж уни номусга тажовуз қилишда айблаётган Швеция ҳукуматининг илтимосига кўра, Лондон полициясига таслим бўлади. Шундай қилиб, Wikileaks асосчиси унинг дунё бўйлаб эркин ҳаракатланишига монелик қилувчи жиноий иш иштирокчисига айланиб қолади.\nНомусга тажовуз ҳақидаги иш ва элчихонада беркиниш\n2010 йилнинг 20 августида Швеция шаҳвоний ҳаракатлар ва номусга тажовуз қилишда айблаб, Ассанжни ҳибсга олиш ҳақида ордер беради. Полиция маълумотларига кўра, Wikileaks асосчиси икки ёш аёл билан мажбурий жинсий алоқага киришган.\nДекабрь ойида Лондон полициясига ўз ихтиёри билан таслим бўлгач, Ассанж шаҳарни тарк этмаслик ҳақида тилхат ёзиб беради. Британия ҳукумати судда хакерни расман экстрадиция қилиш устида иш бошлаган бир пайтда, Wikileaks асосчиси янгидан-янги аппеляциялар беравериб, ишни кетга суради.\n2012 йилнинг июнида Британия Олий суди Ассанж адвокатларининг уни Швецияга топшириш ишини қайта кўриб чиқиш масаласини рад этади. Бир неча кун ўтиб, Ассанж Эквадорнинг Лондондаги элчихонасига ноқонуний беркиниб олади ва ушбу мамлакатдан сиёсий бошпана сўрайди. Августда у сиёсий бошпанани қўлга киритади ва шундан буён элчихона ҳудудида умргузаронлик қилиб келмоқда.\nЖулиан Ассанж Эквадор элчихонаси деразасидан қарамоқда.\nШвеция полицияси Ассанжни фақатгина номусга тажовуз қилиш билан боғлиқ иш юзасидан тергов қилишни истагани, ундан қочиш керак эмаслигини таъкидлайди. Эквадор ҳукумати эса хакерни элчихона ичида тергов қилишни таклиф этишади, бироқ терговчилар сабабини тушунтирмасдан буни рад этишади.\nАссанж элчихона ичидаги душхона, матрас, китоб жавони, югуриш йўлаги, кундузги ёруғлик лампаси ва компьютерга эга кичикроқ хонада истиқомат қилмоқда. Daily Mail’га берган интервьюсида у кунига 17 соат ишлашини, сунъий йўлакда бир неча километр чопишини, бокс ва гимнастика билан шуғулланишини, бўш вақтларида фильмлар кўришини айтиб ўтган. Қуёш нури ўрнини босувчи витаминлар ва озиқ-овқат маҳсулотларини унга дўстлари ва элчихона ходимлари етказиб туришибди.\nАссанжнинг Россия билан муносабатлари\nWikileaks 2006 йилда ишга туширилгач, унинг мақсади фақат Ғарб давлатларининг ноқонуний хатти-ҳаракатларига эмас, шунингдек, «Хитой, Россия ва Марказий Евроосиёдаги репрессив режимлар»га ҳам қарши курашиш эканлигини эълон қилинган эди. 2010 йилда хакер Грузия билан уруш чоғида Жанубий Осетияга Россия томонидан қурол-яроғ етказиб берилганлиги ҳақида ва Владимир Путиннинг хориждаги махфий активлари ҳақида маълумот эълон қилади. Wikileaks раҳбари рус олигархларига қарши компроматлар эълон қилишни ҳам ваъда қилади.\nЖулиан Ассанж RT телеканалида эксперт сифатида.\nТелеканал кўрсатувидан кадр\nБироқ ҳаммаси тезда ўзгаради. 2010 йилнинг 9 декабрида Кремлдаги аноним манба “жамоатчилик ташкилотлари Ассанжга Нобель мукофоти тақдим этилиши ҳақида ўйлашса яхши бўлар эди”, дейди. Эртаси куни Путин шахсан ўзи Wikileaks асосчисини номусга тажовуз иши бўйича айбловларда ҳимоя қилиб чиқади. Президентнинг фикрича, жиноий иш тўқиб чиқарилган ва сиёсий характерга эга.\n2012 йилда Wikileaks асосчиси Россиянинг Russia Today телеканали дастурларида экспертлардан бири сифатида қатнаша бошлайди. Гарчи хакер бунинг учун пул олмаганини айтиб ўтган бўлса-да, Times маълумотларига кўра, Кремль Ассанжга эфирда қатнашиши учун яхшигина пул тўлаб турган.\nЎшандан бери Wikileaks’да Россия ҳақида шов-шувли нарсалар чиқмай қўйди, Ассанжнинг сиёсий масалалардаги позицияси эса Россияники билан умумлаша бошлади. 2015 йилда у Америка ҳукумати азалдан ўз ҳарбий қудратини мустаҳкамлаш учун Россия ва Украина ўртасидаги муносабатларни бузишга ҳаракат қилиб келаётганини таъкидлайди.\nАссанж, шунингдек, «Панама архиви» маълумотларини ҳам шубҳа остига олди. У ерда Владимир Путиннинг дўстларига тегишли офшорлар ҳақидаги маълумотлар ҳам ошкор этилган эди. Wikileaks асосчисининг фикрича, халқаро суриштирувчи-журналистлар консорциумининг ишига Америка ҳукумати хуфиёна раҳбарлик қилган бўлиши мумкин.\nWikileaks’нинг собиқ фаоли ва қатнашувчиси Даниэль Домшайт-Берг (Daniel Domscheit-Berg) ҳам Ассанжнинг Кремль тарафдори эканлиги ҳақида гапириб ўтган. Унинг таъкидлашича, 2007 йилда ташкилот асосчисининг «дунёни яхшилаш ва жамоатчилик диққатига сазовор жиноятлар ҳақида гапириб бериш»дан иборат «олий ахлоқий мақсадлари» бор эди.\nБергнинг сўзларига кўра, 2010 йилдан сўнг Ассанж «АҚШ билан бир томонлама адоват»га ўтиб олган.\n2016 йилнинг мартидан бошлаб Wikileaks АҚШ президенти лавозимига номзод Ҳиллари Клинтоннинг обрўсига дахл қилувчи маълумотлар чоп эта бошлади. Маълумки, Кремль унинг президент бўлишига рўйхушлик бермаётган эди. 2016 йилнинг июлида номаълум шахслар АҚШ Демократик партияси Миллий қўмитасининг почта серверларини бузиб киришади. Натижада, Wikileaks кенг жамоатчилик учун мўлжалланмаган 20 мингдан ортиқ ёзишмани ошкор этади.\nАмерика махсус хизматлари почта қутиларини бузган инсонлар кимлигини аниқлай олишмади, бироқ Клинтон хоним штаби бунда Россия раҳбарияти, жумладан, Владимир Путинни айблади. Кремль бу айбловларни рад этди, Ассанж эса унинг ташкилоти Россия ҳукумати билан алоқа қилмаётганини таъкидлаб ўтди.\nЭнди Ассанжга нима бўлади?\n2017 йилнинг 19 майида Швеция прокуратураси Wikileaks асосчисига қарши очилган номусга тажовуз қилиш жиноий иши бўйича суриштирув ишларини тўхтатди. Хакер тарафдорларининг фикрича, бу қарор БМТ ишчи гуруҳининг қарори билан боғлиқ. 2016 йилда ишчи гуруҳ Буюк Британия ва Швейция Ассанжни эркин ҳаракатланишдан маҳрум қилиб, унинг саломатлигини хавф остига қўйган. Бундан ташқари, 14 май куни Эквадор ҳукумати Швецияни терговни чўзиб юборганликда айблади.\nНима бўлганда ҳам, хакер Эквадор элчихонасини тарк этгудек бўлса Британия полицияси томонидан қўлга олиниши мумкин. Уларда бу учун иккита важ бор: Ассанж элчихонада ноқонуний беркиниб, ҳукумат қарорига риоя қилмаган ва АҚШнинг махфий ҳужжатларини ошкор қилган. Ҳар икки иш Wikileaks асосчисига қамоқ жазоси қўлланилишига олиб келиши мумкин.\nЖулиан Ассанж Эквадорнинг Лондондаги элчихонаси балконидан туриб,\nжурналистлар билан суҳбатлашмоқда, 2017 йил 19 май.\nФото: Энди Рейна, EPA\nҲукумат қандай чора кўриши ҳозирча номаълум. 2012 йилнинг ёзида Британия полицияси Ассанжни ҳибсга олиш учун Эквадор элчихонасига ҳужум уюштирмоқчи бўлган. Шунингдек, мамлакат раҳбарияти «Дипломатик хоналар ҳақида»ги қонунга асосланиб, ваколатхонадан дипломатик статусни олиб қўйиши ҳам мумкин. АҚШнинг бош прокурори Жефф Сешионс (Jeff Sessions) Ассанжнинг ҳибсга олиниб, экстрадиция қилинишига эришишини айтиб ўтган.\n2016 йилнинг октябрида Эквадор элчихонаси Ассанжнинг фаолияти «АҚШдаги президентлик сайловларига тўғридан-тўғри таъсир қилиши» туфайли Wikileaks асосчисининг интернетини ўчириб қўйган. Ваколатхонадагиларнинг айтишича, бу чора Wikileaks’нинг ишига таъсир ўтказмайди, шунчаки, Эквадор элчихонасини Ассанжга боғлиқ ишлардан айиради. Сўнгроқ хакер яна интернетга эга бўлди, бироқ ҳукумат яна асос пайдо бўлса, бу жараённи яна қайтариши мумкин.\nБироқ интернетнинг ўчирилиши Wikileaks ишига жиддий таъсир қилмаслиги мумкин. 2016 йилнинг октябрида, Ассанж алоқани вақтинчалик йўқотганида, бу ҳол АҚШ демократик партиясининг иши ҳақидаги минглаб ҳужжатларнинг эълон қилинишига тўсқинлик қилмаган. Америка махсус хизмати вакилларининг фикрича, айнан ана шу ахборотлар президентлик сайловларига ўз таъсирини ўтказган ва Дональд Трампнинг ҳокимият тепасига келишига сабаб бўлган.\nЖулиан Ассанж Брэдли Мэннинг Челси Мэннинг


Паспорт тизими: чора-тадбир, ёндашув, масъулият\nФуқаролик паспорти республикамиз фуқаролигини ва унга эга кишининг шахсини тасдиқловчи асосий ҳужжат саналади. Бу муҳим ҳужжат ҳар бир фуқаронинг мамлакатимизда ҳамда ундан ташқарида давлатимиз қонунчилигига асосан ҳимоя қилинишини кафолатлайди. Шундай экан, паспортдан фойдаланишнинг мавжуд меъёрларига тўла риоя этиш, масъулият билан ёндашиш лозим.\nТаъкидлаш жоизки, юртимизда барча жабҳалар қатори мазкур тизимдаги ислоҳотлар, янгиланишлар ҳам ўз натижасини бермоқда. Биринчи Президентимизнинг 2009 йил 23 июнда қабул қилинган "Ўзбекистон Республикасида паспорт тизимини такомиллаштириш тўғрисида"ги Фармони ижроси доирасида ўтган йиллар давомида салмоқли ишлар амалга оширилди. Мамлакатимизда биометрик паспорт тизимига ўтилди. Аксарият фуқароларнинг айни шундай янгича кўринишдаги паспортлари расмийлаштирилди.\nТабиийки, кенг қамровли мазкур жараёнда мавжуд тартиб-қоидаларга амал қилинишини тўла назоратга олиш соҳа ходимлари зиммасига катта масъулият юклайди. Ўтган 2017 йил давомида вилоят марказида шу йўналишда эътиборга лойиқ чора-тадбирлар амалга оширилди. Жами 19231 кишига биометрик паспорт берилди. Булар орасида Президентимиз Фармонига асосан фуқаролик паспортини олган ўн икки нафар шахс ҳам бор.\nШу билан бир қаторда, Бухоро шаҳрида доимий яшовчилар ва МДҲ мамлакатларининг вақтинчалик рўйхатга қўйилган фуқаролари республика Ички ишлар вазирлигининг амалдаги меъёрий ҳужжатлари талаблари бўйича текширилди. Биометрик паспортнинг афзалликларини, уни олиш ва юритиш тартиб-қоидаларини тушунтириш мақсадида таълим муассасаларида тарғибот-ташвиқот ишлари ўтказилди.\nКўрилаётган бу каби чора-тадбирларга қарамай, паспорт ҳамда ҳудудда яшаш учун рўй¬хатдан ўтиш масалаларига айрим фуқароларнинг эътиборсиз қараши, бу борада ҳуқуқий саводхонликнинг қониқарли эмаслиги билан боғлиқ салбий ҳолатлар ҳам учраяпти. Бухоро шаҳар ИИБ Миграция ва ¬фу¬қароликни расмийлаштириш бўлими ҳамда жойлардаги профилактика инспекторларининг текширувлари давомида ҳудудда 148 фуқаронинг паспортсиз, 2908 нафар шахснинг эса пропискасиз яшаётганлиги аниқлангани фикримиз далилидир. Бундан ташқари, икки мингдан зиёд кишининг паспорти йўқолган, яроқсиз ҳолга келган ёки унинг амал қилиш муддати ўтиб кетган. Ачинарлиси, амалдаги тартиб-қоидалардан яхши хабардор баъзи фуқаролар ҳам онгли равишда қонунбузарликка йўл қўйишган. Чунончи, воҳа марказида яшовчи 36 нафар киши ўзларига тегишли уйларда МДҲ мамлакатлари фуқароларининг рўйхатдан ўтмасдан яшашига имкон беришган. Шулар орасида мансабдор шахслар ҳам бор. Шунингдек, 54 нафар чет эл фуқароси ҳудудда бўлиш ва яшаш тартибини бузганлиги аниқланди.\nАлбатта, қоидабузарлик ҳо¬латларига нисбатан Ўзбекистон Республикаси Маъмурий жавобгарлик тўғрисидаги кодексининг тегишли моддалари бўйича чоралар кўрилди. Аммо гап бунда эмас. Соҳа мутахассиси сифа¬тида таъкидламоқчимизки, ҳар биримиз паспорт олиш ҳамда уни юритиш билан боғлиқ шу каби масалаларига жиддий ёндашсак, ортиқча ташвиш, елиб-югуриш, қолаверса, сарф-харажатга ҳожат қолмайди.\nСобир ШАРОПОВ, Бухоро шаҳар ИИБ Миграция ва фуқароликни расмийлаштириш бўлими бошлиғи, подполковник


ЛУКОЙЛ уч ой ичида Ўзбекистонда газ қазиб чиқаришни икки баробарга оширди - Фарғона.Ру ахборот агентлиги\n02:06 msk, 18 Июнь 2019\nЛУКОЙЛ уч ой ичида Ўзбекистонда газ қазиб чиқаришни икки баробарга оширди\n30.05.2018 15:07 msk\n2018 йилнинг биринчи кварталида Қандим ва Ҳисор лойиҳалари бўйича ЛУКОЙЛ 2,9 млрд кубометр газ қазиб чиқарди ва бу 2017 йилга нисбатан икки баробар кўп кўрсатгичдир. Компаниянинг биринчи квартал бўйича ҳисоботида шу ҳақда сўз боради. Бунга компания газни тайёрлаш бўйича янги қувватларни ишга тушириш эвазига эришилган. Йил сўнггига қадар компания лойиҳада кўрсатилган газ қазиб олиш хажмини эгаллашни режалаштирган.\n«Хисор» конидаги “Лукойл” объекти. Компания матбуот хизмати фотоси\n2017 йили ЛУКОЙЛ Ўзбекистонда 9,09 млрд кубометр газ қазиб олган. 2018 йил бу кўрсатгичнинг 60% – 14,6 млрд «куб»гача ортиши кутилмоқда.\nЛУКОЙЛ Ўзбекистондаги йирик хорижий инвестор ҳисобланади. Компаниянинг чет элларда қазиб олаётган табиий газ хажмининг тенг ярми Ўзбекистонга тўғри келади. Компания томонидан Ўзбекистон иқтисодига умумий киритган сармоя - $7 млрд ташкил этади.\nҚандим лойиҳаси ўзига «Қандим-Хаузак-Шоди» блогини бириктиради. Бу ерларда газ қазиб чиқариш бўйича компания ва «Ўзбекнефтегаз» ўртасидаги шартнома 2004 йили имзоланган. ЛУКОЙЛ 2008 йили Жануби-Ғарбий Ҳисор лойиҳасига қўшилди. Унга еттита газ конлари – Жарқудуқ-Янги, Қумбулоқ, Омонота, Пачкамар ва Одамтош, Жанубий Қизилбайроқ ва Қўшқудук киради. Компания Қандим гуруҳига кирувчи конлардан йилига саккиз миллиард кубометр хажмида газ қазиб олади. Лойиҳанинг умумий қиймати $3,4 млрдни ташкил этади.


Қўшни кампирни ўлдирган қотил ўн етти йилга озодликдан маҳрум этилди\n17:59 / 06.07.2016\nЁрдон қишлоғида яшовчи Зиёдахон опа (исм-фамилиялар ўзгартирилган) ҳар куни олтмиш саккизга кирган қўшниси Ҳалима холанинг уйига кириб, ҳол-аҳвол сўраб, гаплашиб ўтиришни канда қилмасди. Катта қизи ва набираси хорижга ишлагани кетишган эди. Уч ой аввал набираси Акмалжон қайтиб келгач, бағри тўлиб кўнгли яйраб қолди. Зиёдахон опа кечки пайт боғчадан қайтаётиб, Ҳалима холанинг ҳовлисига кирди. Дарвоза ёпиқ, лекин қулфланмаган эди. Кеча йўқлаб келган кенжа қизи билан Шоҳимардонга тушиб кетган, набираси Акмалжон ухлаб ётган бўлса, безовта қилмай деган ўйда уйга кирмасдан ортга қайтди.\nСоат ўн бирларгача рўзғор юмушлари билан овунди. Челакда сув олгани кўчага чиқиб, “Яна бир хабар олайчи” дея Ҳалима холанинг ҳовлисига кирди. Қор энлаган ҳовлида эрталабки, ўзиникидан бошқа қадам йўқлигига ҳайрон бўлиб, айвонга кўтарилди. “Хола қизининг уйига кетган бўлса, нега набираси ҳалигача турмадийкин”, дея икки табақали айвон эшигини тортди. Эшик бир оз очилиб, ичкарига илинган илгаги кўзга ташланди. Тирқишдан бармоғида илгакни очиб, ичкарига кирди. Хола ётиб турадиган хонанинг эшигини чертиб, чақирди. Ҳеч ким овоз бермади. Эшикни очиб қараса, полда бошини кўрпага ўраб ётибди. Рўмоли печка мўрисига илинган, каравотидаги тугунлар ечилган, тинтилган эди. Тағин “Ҳалима хола, Ҳалима хола”, дея уйғотмоқчи бўлди. Хола қимир этмади. Бирор кор-ҳол бўлдимикин, деган ўйда кўчага чиқди.\nРўпара келган мактаб қоровулига “Ҳалима хола беҳуш ётганга ўхшайди”, деди. Бирга набирасини мактабдан олиб чиқишди. Қизча “Мен қўрқяпман”, дея ичкарига кирмади. Мактаб ҳамширасини бошлаб чиқиб, ичкарига киришди. “Нафас олмаяпти, жон берганга ўхшайди, врач керак”, деди у.\nЎн дақиқа ўтиб шифокор аёл етиб келди. Ҳалима холанинг бошини кўтарди. Оғзи ва кўзи очиқ, томоғи кўкарган эди. “Хонадан чиқинглар, қотиллик бўлибди”. Зиёдахон, қоровул ва ҳамшира кўчага чиқишди. Холанинг қизи, набираси, тез тиббий ёрдам, ИИБ ходимлари етиб келишди. Акмалжоннинг курткаси чўнтагидаги 50 минг сўм пули йўқ, афтидан қотил очолмаган сандиқдаги пуллар эса жойида эди.\nҚиш ойлари тоғли қишлоққа бегона одам камдан-кам қадам ранжида қилади. Тергов гуруҳи жиноятни шу қишлоқда яшайдиганлардан бири содир этган бўлиши мумкин, деган тахминда текшира бошлади. Марҳумнинг ҳамқишлоқлари билан суҳбат асносида бармоқ излари олинди. Айни чоғда маҳалла посбонига туман маркази ёки шаҳарга чиқиб кетган ёрдонликларни чақиртириш вазифаси топширилди. Шу маҳаллада яшайдиган, ўша куни шаҳарга кетиб қайтиб келмаган, жанозада ҳам қатнашмаган Матлаб Сўфиев қўл телефонида гаплашган посбонга “эртага бориб учрайман”, деди. 1 февраль куни терговчиларга рўбарў бўлди. Бармоқ изи олиниб, кимлардан қанча қарзи борлигини сўрашганида “фақат дўкондан 15 минг сўм қарзман”, дея ёлғон гапирди. Жиноятга дахли бўлса, рост сўзласа, енгиллик бўлиши тушунтирилгач, М.Сўфиев ростига кўчди.\nҚарзининг қолганини ҳам қайтаришини сўраб келган ошнасига ишламаётганини рўкач қилди, яна бир оз кутишни сўради. Оғзидан ароқ иси уфурди. “Бекорчидан Худо безор, ишлайман деган, иш топаяпти, бунақа ичиб ётаверсанг косанг оқарармиди”, ошнаси дашном берди. “Биттасини ишини қилиб берганман, ана мана дея ортга ташлаяпти”.\nКуз бошида олган етти юз АҚШ долларининг беш юзини бўлиб-бўлиб қайтарди. Яна юз доллар бериши керак. Ўртоғи айтанидай, ичкиликни бас қилганида Водилдами, шаҳардами биронта ишнинг этагидан маҳкам тутганида, ҳеч бўлмаса мол-қўй кўпайтирганида қарзга кирмасди.\nЙигирма еттинчидан йигирма саккизинчига ўтар кечаси тағин томоғи тақиллаб шишага ёпишди. “Яримта”ни бўшатди. Хаёл олиб қочди. Қўшни кекса аёлнинг қизлари хорижда ишлаб, пул жўнатишади. Ўзича пишиқ-пухта режа тузди. Набираси аллақаёққа кетган. Ўзи ёлғиз. Ухлаб ётганида, пулини ўғирлаб чиқиб кетсам-чи. Ҳеч ким билмаса керак. Тун ярмидан оққан. Соат бир яримда қўлқоп кийиб кўчага чиқди. Қўшни дарвозасининг эшигини тортди, қулфланмабди. Ҳовлининг ўнг томонидаги уй айвонига кириб борди. Ичкари хона деразасига қопланган целлофанга қулоқ тутди. Фақат бир кишининг хуррагини эшитди. Қўл фонарчасини ёқди. Бир кишининг пойафзали бор, холос. Кекса аёл ёлғизлигига ишонч ҳосил қилди.\n“Уйғониб, таниб қолмасин”, дея электр автоматни ўчирди. Хуррак эшитилган ўнг тарафдаги хона эшигини очганида уйғониб ўрнидан турган аёлга рўбарў келди. “Дод солмасин”, дея кўйлагининг ёқасидан ушлаб хона ичига судради. Полга юзтубан йиқитиб, бўға бошлади. Типирчиламай қолгач, туриб қўл фонарини ёқди. Каравотдаги кийимлар, тугунларни титди. Чап деворга тиралган сандиқ қулфланган эди. Уриниши зое кетди, ололмади. Ўнг тарафга турган жомадон, чарм сумкада ҳам пул йўқ экан. Каравот устидаги спорт сумкасининг чўнтагини титкилаб, ундаги пулларни олиб чўнтагига тиқди.\nОртига ўгирилиб қараса хола жонсиз ётибди. Марҳуманинг устига кўрпа ташлаб қўйди. Айвонга чиқиб ичкаридан эшикни илгагини солди. Айвоннинг адёл билан тўсилган деразасидан ҳовлига тушиб, кўчага чиқиб кетди. Эрталаб чарм курткадан олган пулларни санади. Эллик минг сўм экан.\nКўчага чиқди. Қўшни уй тараф жим-жит эди. Пешиндан кейин соат иккиларда қўшнининг уйига ИИБ ходимлари келганини кўриб, Фарғона шаҳридаги коллежда ўқиётган қизидан хабар олгани кетди.\nСуд қўшнисининг ҳаётига зомин бўлган М.Сўфиевни ўн етти йил муддатга озодликдан маҳрум қилди.


ИШҚ ГУЛЗОРИ ҲИКОЯСИ - Hidoyat.uz\nАсосий саҳифа Мақолалар ИШҚ ГУЛЗОРИ ҲИКОЯСИ\nЧоп этилди Yanvar 29, 2019 ИШҚ ГУЛЗОРИ ҲИКОЯСИda fikr bildirishni o'chirish\nШаҳарлардан бирида гўзаллиги тилларда достон бўлган бир қиз бор эди. У ўзига уйланиш иштиёқида узоқ ўлкалардан келган неча шаҳзодаларни, аслзодаларни, давлатмандларни ва кўркам йигитларнинг севгисини рад қилар эди. Бирор кимсани ўзига муносиб кўрмас эди. Қизга телбаларча ошиқ бўлган шу шаҳарлик бир йигит ҳам унга совчи қўйди. Бироқ қиз уни ҳам рад қилди. Шундан кейин йигит шаҳардан бош олиб чиқиб кетди. Вақти келиб бошқа қизга уйланди ва бир неча фарзандлар кўриб ҳаётидан мамнун яшай бошлади.\nОрадан кўп йиллар ўтиб ўзи туғилиб ўсган шаҳарга йўли тушди. Бир замонлар бир қизга ошиқ бўлиб, унинг ҳажрига чидай олмай шаҳардан чиқиб кетганини ёдга олди. Ўша соҳибжамолнинг тақдири нима бўлди экан дея қизиқди. Нуронийлардан бири қизнинг турмуш қурганини айтиб, катта чаманзордаги гулларга бурканган ҳовлини унинг уйи дея кўрсатди. Казо-казоларни ўзига тенг кўрмаётган қиз кимни муносиб топганини кўришга жуда ҳам қизиқиб келаётган йигит қизнинг уйига яқинлашганда қизнинг эри қаршисидан чиқиб қолди: хўппа семиз, шилтирбош, пакана, ўта хунук ва қўпол одам эди у. Боз устига унчалик бой ҳам эмас эди. Не-не йигитларга кўнгли тўлмаган қизнинг қандай қилиб бу пандавақига тегишга рози бўлганига ҳайрон бўлган йигит у одам узоқлашганидан сўнг эшик қўнғироғини чалди. Қиз эшикни очиб йигитни таниди. Йигит қиздан:\n– Сен ҳеч қайсимизни ёқтирмадинг, неча одамларнинг қисматини ортига чевирдинг, аммо қандай қилиб, манави ғулбазарангга тегишга рози бўлдинг? – деб сўради.\n– Саволингизга, албатта, жавоб бераман. Фақат бир илтимосим бор: боғимиздаги гулзордан энг гўзал гулни менга олиб келиб берсангиз, аммо шарт шуки, чаманзорда юриб бораркансиз, асло ортга қайтмайсиз, хўпми? – деди.\nЙигит рози бўлиб ниҳоятда гўзал гуллар чапар уриб ётган чаманзорни оралаб кетди. Дастлаб жуда ҳам чиройли сариқ гулни олмоқчи бўлди. Энг чиройли гул шу бўлса керак дея уни узмоқчи бўлиб турганда кўзи нарироқдаги катта бўлиб очилган пуштиранг гулга тушиб қолди. Сариқ гулдан воз кечиб уни узмоқчи бўлганида илгарироқда ажойиб гўзаллик тимсоли бўлиб турган қизил гул ғунчасини кўриб қолди. Албатта, энг чиройли гулни топаман дея қайси бирини танлашни билмасдан гангиб илгарилаб кетаверди – бунисини узаман деса, униси чиройли кўринаверди. Бир қараса, боғнинг адоғида турибди. Орқага қайтмасликка шартлашилгани боис чаманзор охиридаги япроқлари сўлиб қолган бужмайган бир гулни узиб қизга келтириб беришга мажбур бўлди.\nҚиз гулни олиб йигитга:\n– Кўрдингизми? Ҳамма вақт янада яхшисини топаман деб ўйлар экансиз, умр ўтиб бораверади ва алалоқибат, энг ёмонига рози бўлишга ҳам мажбур бўласиз. Шундай экан, ёшлик ўтмасдан қўлингиздагининг қадрини билиб, уни ардоқлашни ўрганмоқ керак, – деди.\nҲаётимиз давомида жуда кўп нарсаларга дучлашамиз. Қайси биримиз фурсатларнинг қадрини билиб ундан унумли фойланиб қолсак, бошқа бирларимиз вақтни бой бериб қўямиз. Ҳаётимизни мазмунли ўтказишни истасак ана шу шартларга риоя қилиб яшамоғимиз керак бўлади. Бир мақсад йўлида бораётиб йўлда бошқасига чалғиб кетсак, фурсатимизни бой бериб қўямиз. Бир куни шундай қарасак, асл мақсадимиздан йироқлашиб кетиб, жойимизда депсиниб турган бўламиз. Ўтган умримизга боққанимизда ортимизда қолган бесамар йилларни кўрмайлик ва ичимизни кемирадиган “кошки”ларга йўл қўймайлик.


Пайғамбарлар қиссаси: Иброҳим алайҳиссаломнинг Байтил Мақдисга қайтиши, унга ислом умматининг башорати берилиши ва Лут алайҳиссаломнинг Ғаврул Урдунга ҳижрати\nBy Шайх Саидаҳмад Нуриддин on 12/13/2017 ПАЙҒАМБАРЛАР ҚИССАСИ ТАРИХ\nИброҳим алайҳиссаломнинг муқаддас заминга қайтиши\nШундан сўнг Иброҳим алайҳиссалом Миср диёридан олдин ўзи яшаб турган муқаддас замин ва муборак жой – Байтил Мақдис (Қуддус) диёрига қайтди. Иброҳим алайҳиссалом ўзи билан бирга кўплаб чорва моллари, қуллар ва мўл-кўл мол-давлат билан қайтди. Шунингдек, уларга Мисрлик қибтий аёл Ҳожар ҳам ҳамроҳлик қилди.\nЛут алайҳиссаломнинг Ғаврул Урдунга ҳижрат қилиши\nШундан сўнг Лут алайҳиссалом ўзига тегишли катта мол-мулк билан Ғавр минтақасига ҳижрат қилди. Бу амакиси Иброҳим алайҳиссаломнинг унга кўрсатмаси эди. Бу минтақа Ғавру Зуғар номи билан машҳур эди. Лут алайҳиссалом ўша замонда бу минтақанинг пойтахти бўлмиш Саддум шаҳрига бориб жойлашди. Бу шаҳар аҳолиси ўта ёвуз, кофир ва бузуқ одамлар эди.\nРаб таборака ва таолонинг халили Иброҳим алайҳиссаломга Муҳаммад соллаллоҳу алайҳи ва саллам ва у зот умматининг башоратини бериши\nАллоҳ таоло Иброҳим алайҳиссаломга ваҳий қилиб, узоқларга кўз тикиб қарашликка, шимол, жануб, шарқ ва ғарб томонларга назар солишга буюрди. Ана шу бепоён ерларнинг барчасини то охирзамонга қадар Иброҳим алайҳиссалом ва ундан тарқаган зурриётларига насиб қилишини, ҳатто унинг зурриётлари кўпайиб ер тупроқлари миқдорича бўлишини башорат қилди.\nБу башорат мана бу уммат – ислом умматига туташди. Балки бу башорат фақат уммати Муҳаммадия даврига келибгина мукаммал бўлди ва кенг кўламда акс этди. Бу фикрни Расулуллоҳ соллоллоҳу алайҳи васалламнинг қуйидаги сўзлари ҳам қўллаб-қувватлайди: «Дарҳақиқат, Аллоҳ таоло менга ер юзасини ўради ва мен унинг машриқ ва мағриб томонларини кўрдим. Келажакда менинг умматим мулку-салтанати ернинг менга ўралган жойига (яъни, унинг мағрибу машриқига) қадар етиб боради».\n Ҳозирги Иордания, Фаластин ва босқинчи Исроил давлати ва ларида Иордан дарёси бўйлаб жойлашган минтақа. Ўлик денгиз, шунингдек, ер куррасидаги энг чуқур жой ҳам айнан шу минтақада жойлашган бўлиб, тупроғининг серунумлиги билан ажралиб туради.\n Саддум шаҳри ҳозирги Иордания ва Фаластин давлатлари ўртасида жойлашган Ўлик денгизнинг жанубий соҳилларидаги тоғ ён бағрида жойлашган бўлган.\n Муслим (2889) Савбон розияллоҳу анҳудан ривоят қилган.\nAvvalgi maqolaСавол-жавоб: “Аҳли китоблар ҳадя қилган егуликларни еса бўладими?” (Шайх Содиқ Самарқандий)\nKeyingi maqola 96-дарс: Ҳанафий фиқҳи: “Қозилик, ажрим ва гувоҳликка оид ҳукмлар (давоми)” (Шайх Содиқ Самарқандий)


2 март, 2019, 12:40 159\nТеглар:ЎзПФЛ | Про-лига\nЮртимизга футбол мавсуми яқинлашмоқда.\nХабарингиз бор, 2019 йилги мавсумда Суперлигада 14 клуб иштирок этади. Айни вақтда Профессионал футбол лигаси А ва В Про-лигаларида тўп сурадиган жамоаларни саралаб олмоқда.\nҲозирда “Машъал”, “Хоразм”, “Нефтчи”, “Истиқлол” ва “Шўртан” клублари А Про-лигада иштирок этиш масаласида иш олиб бормоқда. “Шердор” ҳамда “Нурафшон” футбол клубларида ҳам шундай имконият юзага келиши мумкин. В Про-лигасида иштирок этишни истаётган жамоалар сони эса кўпроқ.\nБугундан Профессионал футбол лигаси махсус ишчи-гуруҳи Про-лигада қатнашишга номзод жамоаларнинг лицензиялаш талабларини қай даражада бажара олишини мониторинг қилишни бошлади. Махсус ишчи-гуруҳ бугундан вилоятларга йўл олди ва ҳар бир клубни назоратдан ўтказишни бошлади.\nДастлаб Фарғона водийси клублари мониторингдан ўтказилади.


Жавобгарликдан озод этишларини истасангиз, оқибатларни бартараф этинг | NORMA.UZ\nЖавобгарликдан озод этишларини истасангиз, оқибатларни бартараф этинг\nҚонунчиликдаги сўнгги ўзгаришлар туфайли қатор иқтисодий жиноятлар бўйича жиноий жавобгарликнинг олдини олиш имкони мавжуд. Аммо бу фақат муайян шароитларда содир бўлади. Қай тарзда ва қандай шароитларда амалга оширилиши хусусида – бизнинг шарҳимизда.\nЖорий йилнинг 1 январидан бошлаб Жиноят кодексининг етти моддасига киритилган жиноий жавобгарликдан озод этувчи норма амалга кирди (батафсил – бу ерда). Мажбурий шартлардан бири сифатида қонун жиноят аниқланган пайтдан эътиборан 30 кунлик муддатда моддий зарарни қоплашни, шунингдек, уни содир этган шахснинг судланмаган бўлишини кўзда тутади.\nБунда икки ҳолатда ҳам жиноий фаолият оқибатларини бартараф этиш талаб қилинади. Гап савдо ва хизмат кўрсатиш қоидаларини бузиш (ЖКнинг 189-моддаси) ҳамда лицензиясиз фаолият кўрсатиш хусусида бормоқда (ЖКнинг 190-моддаси).\nҚизиғи шундаки, кўрсатилган жиноятларнинг таркиби — расмий, яъни мажбурий белгиси сифатида ижтимоий хавфли оқибатлар юз беришини кўзда тутмайди. Улар модданинг диспозициясида таърифланган қилмишлар содир этилган пайтдан бошлаб тугалланган саналади.\nГарчи оқибатларнинг юз бериши айбланувчи ҳаракатларининг малакасига таъсир кўрсатмаса-да, улар умуман олганда инобатга олинмайди, дегани эмас. Масалан, оғир оқибатларнинг вужудга келиши суд томонидан айбни оғирлаштирувчи ҳолат сифатида инобатга олинади.\nМазкур ҳолатда эса, ғайриқонуний фаолиятнинг эҳтимолий оқибатларини бартараф этиш механизмини жавобгарликдан озод этишнинг мажбурий шарти сифатида киритар экан, қонун чиқарувчи, энг аввало, фуқаролар — товар ва хизматлар истеъмолчиларининг манфаатларидан келиб чиқади. Бундай хулоса қуйидагиларга асосан келиб чиқади:\nАмалдаги савдо қоидалари анча кенг бўлиб, уларни бузиш деганда қатор ҳаракатлар тушунилади, жумладан:\nхаридорга товарнинг, маҳсулотнинг сифати, бутлиги, вазнини текшириш имкониятини тақдим этишдан бош тортиш;\nузоқ муддат фойдаланиладиган товарни таъмирлаш ёки сифатсиз товарни алмаштириш даврида харидорга зарур сифатли худди шундай товар тақдим этишни рад этиш;\nпластик карта орқали тўловни қабул қилишни рад этиш;\nмаҳсулотларнинг айрим турларини сотиш, назорат-касса машиналарини қўллашнинг белгиланган тартибига риоя қилмаслик ёки сифатсиз, бут бўлмаган товарларни сотиш ва ҳоказо.\nБундай кенг талқин қилиниши боис алоҳида олинган ҳар бир ҳуқуқбузарлик ўзини ўзаро боғлиқ бўлган ҳодисалар занжири сифатида намоён қилиши мумкин, уларнинг бир қисми юқорида санаб ўтилган ҳаракатларнинг оқибатлари ҳисобланиши мумкин.\nАйтиб ўтилганларни кўргазмали тарзда тасдиқлаш учун қуйидаги мисолни кўриб чиқамиз.\nДўкон савдо қоидаларини бузиб, сифатсиз товарлар партиясини сотди. Бу ерда мазкур фактдан ташқари истеъмолчилар ҳуқуқларини бузиш ҳолати ҳам мавжуд. Бундай товарни сотиб олган ҳар ким ўз ихтиёрига кўра қайтарилганни зарур сифатли худди шундай товарга алмаштирилишини, товарнинг нуқсонларини текин бартараф этилишини, харид нархини мутаносиб равишда камайтирилишини ёки зиён қопланишини талаб қилиш ҳуқуқига эга. Савдо корхонаси ходимлари томонидан истеъмолчиларнинг қонуний талабларини бажариши ушбу мисолда, бизнинг фикримизча, содир этилган ҳуқуқбузарлик оқибатларининг бартараф этилиши ҳисобланади.\nЛицензиясиз фаолият билан шуғулланиш борасида ҳам ишлар худди шу алпозда. Лицензиялашнинг моҳияти – бу махсус рўйхатга киритилган фаолият билан шуғулланиш учун рухсатнома беришдир. Шунингдек, бу лицензияланадиган фаолият тури доирасида ишлаб чиқариладиган маҳсулот сифати устидан назоратнинг алоҳида туридир. Лицензия олиш учун ҳар бир ариза берувчи ўрнатилган қатор талабларни бажариши ва уларга келгусида амал қилиши зарур.\nМасалан, фармацевтика хизматлари сифати ҳамда фармацевтика компаниясининг зарур моддий-техника базаси, шу жумладан асбоб-ускуналари ва бошқа техника воситалари мавжудлиги, шунингдек ходимлар малакаси ўртасида тўғридан-тўғри ўзаро алоқа назарда тутилмоқда. Шу боис бу талаблар мазкур фаолият тури учун лизензия талаблари сифатида белгиланган. Шу тариқа, зарур рухсат берувчи ҳужжатларни олмасдан ишлаган ҳолда субъект фуқаролар ҳаётини ва соғлиғини хавф остига қўяди.\nМуаммонинг бошқа жиҳати шундан иборатки, дори воситалари ва тиббиёт маҳсулотларининг лицензияга эга бўлмаган ташкилотлар томонидан сотилиши олинган даромадларни яшириш билан, пировардида, солиқлар ва бошқа мажбурий тўловларни тўлашдан бўйин товлаш билан бирга кечиши мумкин. Айбдорнинг бундай ҳаракатлари ЖКнинг 190-моддасида кўзда тутилган жиноят таркибини тўлиқ қамраб олади ҳамда ЖКнинг 184-моддаси бўйича қўшимча равишда квалификация қилинишини талаб этмайди (Олий суд Пленумининг 11.12.2013 йилдаги 20-сон қарори 13-банди).\nТегишинча, бунда биринчидан, барча зарур талабларни бажарган ҳолда лицензия олиш, иккинчидан, бюджетга солиқлар ва мажбурий тўловларни тўлаш зарур.\nСўзимиз якунида эслатиб ўтамизки, қилмишларнинг жиноятлигини бартараф этувчи, жазони юмшатувчи ёки бошқача тарзда шахснинг аҳволини яхшиловчи норма орқага қайтиш кучига эга, демакки, у:


Бунга эса ўша, ўтган асрнинг етмишинчи-саксонинчи йилларидаги ночор тиббий хизмат ва ортиқча расмиятчилик сабаб бўлганини биз, ёши бир жойга борган кишилар жуда яхши биламиз.\nКелинг, шуни батафсил сўзлаб берай. Шаҳарда яшайдиган Абдумалик турмуш ўртоғи билан қишлоққа ота-онасиникига, меҳнат таътилини ўтказишга келади. Рафиқасининг кўзи ёриш муддати яқинлашгани боис, унинг катталар назоратида бўлишини истайди. Энди унинг ота-онасиникида туғуруққа тайёргарлик нимадан бошланганини айтсам, ҳозирги авлоднинг ажабланиши тайин.\n— Тезда 20-30 литр бензин топиб қўйиш керак, — дейди туғилажак боланинг бобоси. — Мен Шодиқулникига чиқай, машинаси созми, носозми, билиб келаман.\nШодиқул дегани қишлоқдаги машинаси бор саноқли кишилардан бири. Кимдир шошилинч бирор жойга бориши ёки касал бўлиб қолса, уларнинг корига шу киши ярарди. Лекин бунинг учун, албатта, ёнилғи сақлаб қўйиш керак бўларди. Шундай қилиб, Ҳалимахонда “дард тутиш” аломати пайдо бўлган куни Шодиқулга тезда хабар берилади. Шаҳар туғуруқхонасида уларни катта муаммо кутиб турганди. Шифохона эшигини очган ҳамшира ўша вақтдаги ўзаро умумий мулоқот тилида “Бу аёл бизнинг ҳудудимизда яшамайди, шу боис қабул қила олмаймиз”, деб\nортга қайтариб юборади. Шодиқул машинасини қарама-қарши томондаги туман марказий шифохонаси томон елдиради. У ерда эса “Туғуруқхона ишламаяпти”, деган жавобни эшитади. Ноилож, бошқа, бундан-да узоқ жойга бораётганда эса, машина ичидан чақалоқнинг йиғиси эшитилади. Аммо Ҳалимахоннинг аҳволи оғирлашиб қолган, шу боис бу “инга-инга” овозидан қувонадиган пайт эмас эди. Охир-оқибат, кўп қон йўқотган келин йўлдаёқ жон таслим қилади. Боланинг исми Ёдгорбек бўлишининг сабаби шунда.\nНабираларим “Бобо! Нега авваллари Турсунбой, Ўлмасбой, Турғун, Умрзоқ деган исмлар кўп қўйилган?” деб сўраб қолганда, мана шу маҳзун ҳикояни гапириб бераман.\nҲозир Ҳалимахоннинг фарзанди ва набиралари бугунги дориламон замон имкониятларидан тўлиқ баҳраманд бўлишмоқда. Айтгандек, улар орасида Сардорбек ва Барчиной исмлилари ҳам бор. Уларнинг иккиси ҳам келгусида шифокор бўлишни орзу қилишган. Улар таълим олаётган мактаб ва лицейдаги болаларнинг исмлари эса бири-биридан чиройли: Озодбек, Жавоҳир, Азиза, Бахтиёр, Севинч... Қарангки, таққосланса, инсон исмидан ҳам замон нафаси келиб турар экан.\nМазкур рукндаги бошқа мақолалар: « Юрт шаънини улуғлаш — олий саодат\tЁшлар билан учрашувлар »